
HEILWENSE  AAN  PROF.  ABEL  COETZEE 


Hy  het  aan  die  einde  van  'n  lang  skof  gekom.  Tydskn[  vir 
Letterkunde  moet  nou  afskeid  neem  van  ’n  redakteur  wat  oor 
’n  groot  aantal  jare  die  leisels  moes  hou.  Ons  wat  skrywers 
sien  kom  en  verdwyn  het,  wat  medewerkers  sien  opkook  en 
oorkook  en  wegkook  het,  ons  weet  hoe  tye  en  geleenthede  die 
man  Abel  Coetzee  getoets  het  en  hoe  hy  bly  staan  het  en  bly 
glo  het  aan  dié  dinge  wat  vir  hom  waarde  het.  Daarvoor  eer 
ons  hom. 

Ons  wil  hier  geen  sinledige  lofredes  uit  nie.  Ons  kan  dink 
aan  etlike  geleenthede  waar  ons  radikaal  van  hom  sou  verskil 
het.  Maar  as  die  stof  weggewaai  het  en  die  dag  het  weer  stil 
geword,  kon  jy  begin  insien  waarom  prof.  Abel  sulke  vaste 
oortuigings  gehad  het. 

Die  hand  aan  die  roer  bepaal  in  hoë  mate  die  geskiedenis 
van  ’n  blad.  Met  elke  ander  redakteur  sou  Tydskrif  vir  Letter- 
kunde  ’n  ander  tydskrif  gewees  het,  sou  dit  ’n  ander  gees  ge- 
adem  het  en  sou  dit  waarskynlik  ander  skrywers  as  medewerkers 
gehad  het.  Elke  ander  redakteur  sou  ander  smake  bevredig  het 
— en  sommige  mense  se  smake  gelukkig  nooit  bevredig  het 
nie.  Daarom  wil  ons  hom  verseker  dat  hy  geen  naberou  moet 
hê  as  hy  iemand  oor  die  vingers  getik  het  of  sekere  bydraes 
geweier  het  nie.  Dis  die  lot  van  redakteurs  om  vriende  en 
vyande  te  maak.  Op  sý  wyse  en  volgens  sý  eerlike  insigte  het 
hy  die  koers  gevolg  wat  vir  hom  die  regte  was.  En  ons  het  die 
getuienis  van  digters  en  skrywers  oor  sy  hulpvaardigheid,  sy 
aanmoediging.  En  miskien  is  dit  uiteindelik  meer  werd  as  die 
werklike  verskyning  van  ’n  tydskrif.  In  so  ’n  sleutelposisie  soos 
dié  van  redakteur  van  ’n  belangrike  blad  rus  daar  op  die  redak- 
teur  méér  as  net  ’n  keuringsplig:  ons  volk  het  te  min  mense 
wat  hulle  bekommer  oor  die  lot  van  die  jong  skrywer;  ons  het 
te  veel  slegsêers  en  afbrekende  kritici.  Maar  van  die  opbouende 
werk  agter  die  skerms  weet  die  lesers  van  die  blad  nie.  Namens 
talle  wat  hulle  eerste  skredes  onder  ,,prof.  Abel”  se  aan- 
moediging  kon  maak,  sê  ons  dankie. 

Die  voorsitter  van  die  Tydskrifkomitee,  die  hulpredakteur, 
die  adviseurs  en  die  administratrise  van  die  blad  wens  hom  en 
sy  gade  nog  baie  vrugbare  jare  van  selfgekose  arbeid  toe.  Mag 
hulíe  nie  rus  of  roes  nie.  Ons  gun  hulle  die  allerbeste. 

J . J . B R I T S 


ABEL  JACOBUS  COETZEE 

Abel  Jacobus  Coetzee  is  gebore  op  die  plaas  Grootfontein 
by  Rooigrond  in  die  Lichtenburgse  distrik  op  27  Mei  1906. 
Eers,  op  9-jarige  leeftyd  gaan  hy  skool  toe,  agtereenvolgens 
op  Rooigrond,  Buhrmansdrif,  Fouriesgraf,  Schweizer-Reneke  en 
Christiana.  Na  hierdie  laerskoolomswerwinge  gaan  hy  in  1920 
na  die  Volkskool,  Heidelberg,  waar  hy  in  1923  matrikuleer  en 
in  1925  die  Oj  aan  die  Heidelbergse  Opleidingskollege  verwerf. 
Die  graad  B.Á.  verwerf  hy  aan  die  Universiteit  van  die  Wit- 
watersrand  in  1927,  in  1929  die  B.A.  Honneurs,  M.A.  in  1930 
en  die  D.Litt.  in  1936  (met  C.  M.  v.  d.  Heever  as  promotor) 
met  die  proefskrif:  ,,Die  Opkoms  van  die  Afrikaanse  Kultuur- 
gedagte  aan  die  Rand”.  In  1938  promoveer  hy  onder  proff. 
Jos  Schryner  en  Jac.  J.  van  Ginneken  aan  die  Universiteit 
Nymegen  met  die  proefskrif:  ,,Die  Afrikaanse  Volksgeloof”. 

In  1931  is  hy  getroud  met  mej.  Catharina  Elizabeth  Britz  en 
hulle  het  een  dogter. 

Hy  gee  vir  twee  kwartale  in  1928  onderwys  en  word  dan 
aangestel  as  junior  lektor  in  Afrikaans  aan  die  Universiteit  van 
die  Witwatersrand.  In  1933  word  hy  bevorder  tot  lektor  en 
tot  senior  lektor  in  1936,  en  in  1947  hoogleraar  in  Afrikaanse 
Taal-  en  Volkskunde.  Hierdie  stoel  sal  hy  beklee  tot  aan  die 
einde  van  1966. 

Verbonde  aan  ’n  Universiteit  wat  oorwegend  Engels  was, 
en  woonagtig  aan  die  Rand  waar  die  Afrikaner  ’n  opdraande 
stryd  moes  voer  vir  die  behoud  en  erkenning  van  sy  eie,  was 
Abel  Coetzee  een  van  dié  wat  as  kampvegter  vir  die  Afrikaanse 
qedagte  aan  die  voorpunt  staan.  Aan  die  Universiteit  van  die 
W^itwatersrand  het  hy  hom  toegespits  op  volkskundige  na- 
vorsing  veral  deur  taalgeoqrafiese  studies  en  taalopname.  Na 
aanleiding  hiervan  word  die  Buro  vir  Taal-  en  Volkskunde 
as  ’n  afdeling  van  die  Departement  Afrikaans-Nederlands  in 
die  lewe  geroep.  Abel  Coetzee  behartig  hierdie  buro  tot  vandag 
toe  en  onder  sy  leiding  word  die  Genootskap  vir  Afrikaanse 
Volkskunde  in  1941  gestig.  Daaruit  word  die  Tydskrif  vir 
Volkskunde  en  Volkstaal  gebore  wat  onder  sy  redaksie  staan. 

Toe  die  R.K.  Fraay-leerstoel  vir  Volkskunde  en  Taalkunde 
in  1947  ingestel  word,  word  dr.  Coetzee  natuurlikerwys  die 
eerste  hoogleraar. 

Abel  Coetzee  beweeg  hom  egter  op  wyer  terrein  as  die 
aktiwiteite  aan  die  Universiteit.  Onder  andere  word  hy  deur  die 
Departement  van  Onderwys  aangewys  as  samesteller  van  die 

Afrikaanse  Volkskunde-Atlas.  Hy  is  ook  lid  van  die  Suid-Afri- 
kaanse  Akademie  vir  Wetenskap  en  Kuns  se  staande  komitee 
vir  Taal-  en  Volkskunde-Atlasse;  hy  is  Raadslid  van  die  Uni- 
versiteitskollege  Wes-Kaapland;  dien  in  die  Adviesraad  van 
die  Johannesburgse  Kunsskool;  Ere-redakteur  van  Ons  Erfdeel 
( Wes-Vlaandere) ; Stigterslid  van  die  Handhawersbond  in 
1929;  stigterslid  en  van  1933  af  21  jaar  lank  Hoofsekretaris 
van  die  Áfrikaanse  Skrywerskring;  Administrateur  en  Redak- 
sielid  van  die  Jaarboek  van  die  Afrikaanse  Skrywerskring 
(1936-1950);  Medestigter  en  Administrateur  van  die  Tydskrif 
vir  Letterkunde  tussen  1951-1957  en  Redakteur  van  1957  af  tot 
op  die  hede;  Nasionale  Voorsitter  van  die  Skrywerskring  sedert 
1957;  stigterslid  en  eerste  sekretaris  van  die  Johannesburgse 
Skakelkomitee  van  die  F.A.K.;  Lid  van  die  S.A.  Akademie  vir 
Wetenskap  en  Kuns;  oud-lid  Maatschappy  der  Ndl.  Letteren, 
Leiden,  en  van  die  Historisch  Genootschap,  Utrecht,  en  talle 
ander  verenigings  en  liggame  waarin  hy  leidende  en  aktiewe 
rolle  speel. 

As  skrywer  is  Abel  Coetzee  baie  bedrywig.  Sy  eerste  skets 
verskyn  in  1929  in  Die  Natalse  Afrikaner  nl.  ,,Die  Tuin  op  die 
Wilkerstomp”.  Tot  ongeveer  1937  kom  daar  slegs  ’n  veertig- 
tal  sketse  en  artikels  van  sy  pen,  veral  daaraan  te  wyte  dat 
hy  die  meeste  van  die  tyd  nog  besig  was  met  studie,  maar  van 
1938  af  styg  die  tempo  tot  gemiddeld  een  artikel  per  week,  'n 
produksie  wat  tot  vandag  toe  gehandhaaf  word.  Die  artikels 
handel  oor  letterkundige  beskouings,  Volkskunde  en  Volks- 
kultuur. 

Sy  letterkundige  werke  word  elders  in  hierdie  blad  bespreek. 
Ruimte  ontbreek  om  die  indrukwekkende  lys  te  noem. 

Abel  Coetzee  is  bekend  vir  sy  toegewydheid,  sy  menslik- 
heid  en  sy  toeganklikheid,  ook  vir  sy  studente  — en  op  hierdie 
gebied  het  hy  groot  invloed  uitgeoefen  want  in  sy  akademiese 
loopbaan  was  hy  leermeester  gewees  in  Taalkunde,  Volks- 
kunde  en  Letterkunde. 

Sy  bedrywighede  was  versprei  oor  baie  en  wyd  uiteenlopende 
akkers.  Met  reg  kan  hy  tevrede  terugkyk  en  daarvan  oortuig 
wees  dat  dit  wat  hy  gegee  het,  goed  was. 

Dr.  P.  D.  SWART 


ABEL  COETZEE  - SY  SPORE  IN  DIE 
SKRYWERSKRING 

,,Vir  elkeen  van  ons  breek  die  dag  uiteindelik  aan  waarop 
die  rumoer  van  die  lewe  om  ons  verstil,  waarop  die  vetes  waar- 
by  ons  betrokke  was  vergeet  word,  waarop  maagskap  en 
vriend  en  kennis  by  ons  skadelose  stof  saam  vergader  om 
onder  mekaar  te  vra:  Watter  soort  mens  was  hy?  Wat  het  hy 
beteken?  Waaraan  sal  ons  hom  onthou?  Want  waar  die  dood 
intree,  word  ons  vir  ’n  oomblik  gereinig  van  ons  aardse 
kleinlikhede  en  ons  word  gekwel  deur  twyfel  of  ons  oordele  en 
veroordelings  van  die  verlede  nie  dalk  op  eiegeregtigheid  ge- 
grond  was  nie.  Dan,  met  verhelderde  blik,  sien  ons  vir  ’n 
enkele  oomblik  die  waarde  wat  ’n  tydgenoot  se  lewe  vir  ons 
gehad  het.” 

So  het  Abel  Coetzee  geskryf  in  1957  na  die  dood  van  sy 
groot  vriend  en  voorganger,  C.  M.  van  den  Heever. 

Nou  dat  Abel  Coetzee  by  die  punt  gekom  het  waar  hy  hom 
so-te-sê  geheel  en  al  onttrek  het  aan  die  nie-skeppende  gebied 
van  die  Afrikaanse  letterkunde,  verdien  hierdie  treffende  para- 
graaf  opnuut  ons  aandag. 

,,Wat  het  hy  beteken?”  So  lui  een  van  die  vrae  hierbo.  Te 
dikwels  word  mense  se  betekenis  eers  na  hulle  dood  ondersoek 
en  val  lofredes,  kritiese  aanmerkings  en  dankbetuigings  op 
letterlik  dooie  ore.  Ek  sou  dus  graag  hierdie  tydstip  wil  kies 
om  die  vraag  hierbo  te  beantwoord  en  my  antwoord  uitsluit- 
lik  te  beperk  tot  die  diens  gelewer  deur  hom  aan  die  Afrikaanse 
Skrywerskring  en  sy  twee  publikasies:  ,,Jaarboek  van  die 
Afrikaanse  Skrywerskring”  en  ,,Tydskrif  vir  Letterkunde.”  Nie 
alleen  het  hy  die  Afrikaanse  letterkunde  en  so  die  Afrikaner- 
volk  gedien  deur  die  aktiwiteite  nie,  hy  het  gedien  met  die 
instrumentc  wat  hy  help  skep  het  in  sy  rol  van  medestigter 
en  mede-oprigter. 

Kortliks  en  onpersoonlik  lui  ’n  verslag  van  sy  Skrywerskring- 
aktiwiteite  so:  In  1934  het  hy  saam  met  C.  M.  van  den 
Heever  en  ’n  groepie  ander  belangstellendes,  waaronder  J.  van 
Melle,  W.  van  Heerden,  W.  H.  Wilcocks,  P.  W.  Schiimann. 
P.  de  V.  Pienaar  en  S.  Ignatius  Mocke,  die  Afrikaanse 
Skrywerskring  gestig. 

Alhoewel  hy  nie  die  eerste  sekretaris  was  nie  het  hy  wel 
tog  binne  ’n  jaar  die  sekretarisskap  aanvaar.  Die  amp  wat 
ook  vir  ’n  lang  tydperk  díe  van  penningmeester  behels  hct, 
het  hy  eers  in  1954  neergelê  — ’n  tydperk  van  twintig  jaar 

dus.  In  1954  word  die  erelidmaatskap  van  die  Skrywerskring 
aan  hom  toegeken.  In  1954,  1955  en  1956  het  hy  hom  onttrek 
van  die  Hoofbestuur  omdat  sy  werksaamhede  as  dekaan 
van  die  Fakulteit  Lettere  aan  die  Witwatersrandse  Universi- 
teit  te  veel  van  sy  tyd  in  beslag  geneem  het.  In  1957  keer  hy 
egter  terug  om,  ná  die  dood  van  C.  M.  van  den  Heever,  die 
voorsitterskap  van  die  Werkgemeenskap  Johannesburg  en  van 
die  Dag-  en  Hoofbesture  oor  te  neem.  In  1965  tree  hy  uit  as 
voorsitter  van  die  Werkgemeenskap  Johannesburg  en  in  April 
1966  lê  hy  ook  die  ander  twee  belangrike  ampte  neer.  So  het 
hy  die  klein  skeppinkie  van  1934  sien  groei  totdat  dit  onder 
sy  leiding  tot  ’n  aantal  werkgemeenskappe  met  ’n  groot  totaal 
van  ongeveer  150  lede  aangewas  het.  Telkens  sedert  1957 
is  hy  sonder  teenstem  herkies  in  al  die  bogenoemde  ampte  en 
alleenlik  op  sy  eie  aandrang  het  hy  hulle  nou  neergelê. 

Die  ,,Jaarboek  van  die  Afrikaanse  Skrywerskring”  en  die 
,,Tydskrif  vir  Letterkunde”  is  so  nou  by  die  organisasie  self 
ingeskakel  dat  dit  van  pas  is  om  die  rol  wat  Abel  Coetzee 
hier  gespeel  het  na  te  gaan.  Na  die  stigting  van  die  Skrywers- 
kring  is  daar  besluit,  veral  op  aandrang  van  mense  met  pers- 
verbintenisse  soos  Kootjie  van  den  Heever,  W.  A.  Wilcocks, 
Ign.  Mocke,  Uys  Krige,  W.  van  Heerden  en  A.  M.  van 
Schoor,  om  ’n  jaarboek  uit  te  gee.  Die  eerste  jaarboek  het 
dan  ook  in  1936  die  lig  gesien.  In  1937  het  Abel  Coetzee  die 
administrasie  van  hierdie  publikasie  oorgeneem  en  dit  be- 
hartig  tot  1950.  In  1951  was  hy  mede-oprigter  van  die  nuwe 
kwartaalblad  ,,Tydskrif  vir  Letterkunde”  en  hier  het  hy  weer 
eens  die  administrasie  waargeneem.  Toe  hy  in  1957  die  redak- 
teur  geword  het,  is  die  administrasie  oorgeneem  deur  mej. 
S.  Victor.  In  die  derde  uitgawe  van  1957  verskyn  sy  naam 
die  eerste  maal  as  redakteur  en  in  hierdie  uitgawe,  die  tweede 
van  1966,  verskyn  dit  dan  vir  die  laaste  maal. 

Sy  bereidwilligheid  om  in  1957  al  hierdie  verantwoorde- 
likhede  te  aanvaar,  is  veral  lofwaardig  as  ’n  mens  in  ag  neem 
dat  hy  sedert  1944  ook  voorsitter  was  van  die  Genootskap 
vir  Afrikaanse  Volkskunde  en  redakteur  van  die  liggaam  se 
blad:  ,,Tydskrif  vir  Volkskunde  en  Volkstaal.” 

Hoeveel  Abel  Coetzee  wel  veil  gehad  het  vir  die  Afrikaanse 
Skrywerskring  het  vir  my  eers  duidelik  geword  gedurende  ’n 
aantal  jare  se  noue  samewerking  met  hom.  Geen  moeite  was 
te  veel,  geen  opoffering  ooit  te  groot  nie.  Sy  lewensfilosofie 
kon  ’n  mens  hier  so  duidelik  lees  as  in  enige  van  die  ander 
aspekte  van  sy  lewe:  ’n  Taak  is  aan  jou  opgedra  — jy  het 
dit  aanvaar  — nou  is  alleen  die  BESTE  goed  genoeg!  Stampe, 
stote,  houe  toelaatbaar  en  ontoelaatbaar.  teleursteliings.  niks 
kon  hom  van  sy  ingeslane  weg  laat  wyk  nie.  Doelgêrig  het 
hy  die  Afrikaanse  Skrywerskring  gelei  tot  hiertoe. 

As  ’n  persoon  die  gekose  leier  is  van  so  ’n  groot  aantal 
skrywers  lê  dit  voor  die  hand  dat  hy  baie  duidelike  beskou- 

ings  daarop  sal  nahou  oor  die  rol  van  dic  skrywer.  Abel  Coetzee 
is  ’n  Afrikaanse  skrywer,  nie  omdat  hy  gebruik  maak  van  die 
Afrikaanse  taal  as  instrument  nie,  maar  omdat  die  Afrikaanse 
taal  en  letterkunde  vir  hom  verweef  is  met  die  tradisies  en  die 
groei  van  sy  volk.  Die  Afrikaanse  taal,  letterkunde  en  die 
Afrikaanse  volk  is  EEN!  Skryf  jy  daarom  in  Afrikaans  het  jy 
jou  verpligtings  teenoor  jou  Áfrikaanse  gemeenskap.  Die 
skrywer  moet  vry  wees,  maar  binne  die  beperkings  hom  op- 
gelê  deur  sy  gemeenskap.  Die  volgende  is  die  slotwoorde  van 
’n  referaat  deur  hom  geíewer  te  Pretoria  in  1958  op  die  derde 
Uniale  kongres  van  die  Afrikaanse  Skrywerskring. 

,,Ek  sluit  af  met  die  vertroue  dat  ons  besprekings  vandag 
en  more  ons  almal  sal  help  om  nou  of  by  hernuwing  ’n  duide- 
like  beeld  te  vorm  van  die  verhouding  tussen  ons  as  woord- 
kunstenaars  en  ons  tydgenootlike  Afrikaanse  lesersgemeen- 
skap,  asook  van  die  wonderbaarlike  wyse  waardeur  ons  deur 
middel  van  ontelbare  onsigbare  kultuurweefsels  onlosmaaklik 
gebind  word  en  bly  aan  dié  groep  mense  wat  soos  ons  dink 
en  voel  en  dieselfde  moedertaal  as  ons  gebruik  om  uiting  te 
gee  daaraan.  Wanneer  ons  as  woordkunstenaars  ’n  sodanige 
hoogvlammende  bewustheid  in  ons  omdra,  kan  ons  nie  anders 
wees  as  vrymanne  van  die  gees  nie,  en  ons  kan  nie  anders  as 
om  te  weet  dat  die  hoogste  vryheid  daarin  bestaan  dat  ’n 
mens  die  binding  van  jou  bande  aanvaar  en  daarna  leef  en 
werk  nie  ■ — al  skaaf  die  tuig  ook  al.  Ons  is  die  geestelike 
voorlopers  van  ons  volk,  op  die  voorpunt  van  die  stryd  teen 
geestelike  en  kulturele  verstolling.  Laat  ons  daarvan  bewus 
wees,  en  die  verpligtings  wat  dit  op  ons  plaas,  aanvaar.” 

Ook  in  sy  voorsittersrede  op  die  Hoofbestuursvergadering 
van  die  Afrikaanse  Skrywerskring  op  17  Mei  1963  in  Pretoria 
onderskryf  Abel  Coetzee  weer  eens  wat  hy  vroeër  hierbo  gesê 
het.  In  hierdie  beleidstelling  van  die  Afrikaanse  Skrywerskring 
stel  hy  skrywers  gerus  oor  die  veelbesproke  Publikasiewet. 
Groot  opgewondenheid  het  geheers,  name  is  met  groot  smaak 
op  manifeste  geteken  — ja,  selfs  skrywers  wat  al  ontsettend 
lank  in  die  tand  was,  het  wild  agterop  geskop  oor  hierdie 
ongewone  spel  (geskop  in  die  rigting  van  die  Skrywerskring ) . 
Abel  Coetzee  het  met  sy  ewewigtige  oordeel  ’n  helderder  insig 
oor  die  saak  gehad,  en  sy  vertroue  in  die  opstellers  van  die 
Wet  en  die  sogenaamde  Sensorraad,  d.w.s.  in  die  gemeenskap 
self,  is  geensins  teleurgestel  nie. 

Dit  het  nie  altyd  net  voor  die  wind  gegaan  nie.  Vetes  was 
daar  ook!  Hy  het  soos  blits  toegeslaan  op  enige  iemand  wat 
volgens  sy  oordeel  op  ’n  ongeoorloofde  of  onwaardige  wyse 
sy  „beginsels  en  waardes”  aangetas  het.  Hy  was  en  bly  ’n 
gedugte  opponent  want  sy  brein  is  verbasend  skerp  en  hy 
besit  die  vermoë  om  ’n  saak  glashelder  te  stel. 

Miskien  moet  ’n  mens  dié  deel  van  die  artikel  afsluit  met 
’n  gedeelte  wat  ek  graag  as  sy  belydenis  sou  wil  bestcrapel.^ 

,,Ek,  ek  ly  nog  aan  die  ou  kultuur,  aan  die  ou  instellings  van 
sedelikheid  en  godsdiens,  en  ek  probeer  nog  onderskei  tussen 
goed  en  kwaad,  ek  weet  wat  myne  is  en  wat  joune,  vir  my 
berus  die  verskil  tussen  volke  nie  op  sintuiglike  bedrog  nie,  ek 
vertrou  op  ’n  Goeie  God,  ek  probeer  my  lewe  inrig  volgens 
die  ou  geloof  omdat  ek  vertrou  dat  EK  is  en  dat  ek  IS  in  en 
deur  Hom.  Ek  gevoel  my  ’n  Godgelowende  en  ’n  God-aan- 
biddende  mens,  vir  wie  God  die  maker  is  van  al  wat  is,  wat 
was,  en  wat  ooit  sal  wees,  die  Orde  in  die  Ordelikheid  en 
Wetmatigheid  wat  so  diepsinnig  en  omvangryk  en  tegelyk  so 
eenvoudig  deursigtig  is  dat  selfs  die  mens  ’n  skimbeeld  kan 
vorm  van  die  ewig  vervloeiende  vorm  en  met  die  oë  van  ’n 
kind  die  reinheid  en  die  ewige  vaste  orde  daarvan  kan  aanskou 
^ die  Kern  van  alle  dinge,  die  Vorm  wat  blywend  is  en 
wat  in  die  Ewige  Vloeiing  ook  Sy  Wil  laat  geskied. 

Ons  ken  ten  dele  en  ons  weet  ten  dele,  en  dit  sal  nooit  anders 
wees  dan  dat  ons  só  ken  en  só  weet  nie.  Maar  wat  ons  ken 
en  wat  ons  weet  is  so  aan  ons  gegun  tot  ons  vertroosting 
en  tot  die  versterking  van  ons  geloof  aan  die  Ewige,  Enige 
God  van  gister,  vandag  en  more.  Wat  ons  ken  en  wat  ons 
weet  — uit  die  aard  daarvan  altyd  betreklik  — moet  dien 
daartoe  om  ons  sin  vir  waardes  te  behou  en  om  waardige  en 
waardevolle  skepsels  te  bly,  vaste  punte  deur  al  die  ver- 
vloeiing  heen  — die  ewewigtige  in  die  vervloeiing.” 

Nou  sal  Abel  Coetzee  terugdink  met  weemoed  en  dank- 
baarheid  aan  ’n  groot  aantal  persone,  sommige  nog  in  die 
lewe.  Nie  alleen  aan  ontslape  kamerade  of  aan  medewerkers 
van  sy  Tydskrifte  en  lede  van  die  Skrywerskrinq  wat  hom 
gesteun  het  nie,  maar  ook  dié  wat  hom,  en  C.  M.  van 
den  Heever  voor  hom,  moreel  en  finansieel  onderskraag  het. 
Name,  luisterryke  name  uit  die  verlede,  soos  dié  van  wyle 
gen.  Hertzog  en  mnre  Klasie  Havenga,  Ben  Havenga.  }.  H. 
Viljoen  en  flarm  Oost,  en  nog  in  die  lewe  oud-minister  Ser- 
fontein,  ministers  flertzog,  De  Klerk,  Vorster  en  Marais  Vil- 
joen,  mnre  O.  Bekker  en  Jan  Victor  en  mej.  S.  Victor.  Die 
Afrikaanse  Persfonds,  die  Harm  Oost-fonds  — hoe  het  hulle 
nie  saam  met  die  toekenning  van  die  Departement  van  Onder- 
wys,  Kuns  en  Wetenskap  gehelp  om  sy  Skrywerskring  en 
Tydskrif  te  laat  voortbestaan  nie. 

Van  Í934  to  1966!!  Vir  hierdie  twee-en-dertig  jaar  van 
opoffering  en  diens  aan  Afrikaans.  die  Afrikaanse  letterkunde 
en  die  Afrikanervolk  ons  blywende  dank!  Nog  baie  jare  van 
voorspoed  en  harde  werk  word  u toegewens! 


^ Tydskrif  vir  Letterkande,  Jaargang  9,  No.  2.  p.  76-77 

ABEL  COETZEE  AS  SKRYWER 

Abel  Coetzee  se  skryfwerk  betrek  haas  elke  genre  van  die 
skrywersbedryf,  behalwe  die  drama.  Sedert  sy  heel  eerste  ge- 
publiseerde  stuk  — Die  Tuin  op  die  Wilkerstomp  — het  daar 
van  sy  hand  verskyn  twee  romans,  t.w.  Waarheen.  Vader? 
( 1940)  en  Aan  die  Dag  se  Soom  ( 1946).  Verder  is  daar  twee 
novelles,  Waar  die  Waterbul  Brom  (1947),  Die  Dans  van 
die  Dwarrelwinde  (1950)  en  ’n  lang  skets,  Lewenslank 
(1958).  ’n  Bundel  kortverhale,  Skimme  van  die  Goudstad,  het 
in  1936  die  lig  gesien.  Hierbenewens  is  talle  ander  kortverhale 
in  verskillende  tydskrifte  opgeneem.  Op  die  gebied  van  die 
skets,  moontlik  sy  omvangrykste  bellettristiese  bydrae,  het  o.a. 
die  24  Angeltjies  in  Die  Brandwag  (8.1.1952  e.v.)  verskyn. 
Abel  Coetzee  het  vir  tydskrifte  meer  as  1500  artikels  oor 
velerlei  en  allerlei  onderwerpe  geskryf,  d.w.s.  gemiddeld  een 
per  week  sedert  die  aanvang  van  sy  skrywersloopbaan.  By 
sy  letterkundige  handboeke  ressorteer  ook  die  talle  resensies 
en  literatuurbeskouinge  wat  in  Die  V aderland  en  ander  tyd- 
skrifte  verskyn  het.  Ábel  Coetzee  se  verse  is  Die  Halwe  God 
(1958),  Ruiter  in  die  Wind  (1961)  en  Die  Spieël  Breek 
(1964);  laasgenoemde  twee  is  private  publikasies.  Radiover- 
hale  en  -sketse  soos  Uit  my  Kontrei  (11.10.1956),  Vol  Korwe 
(28.1.1957)  en  Die  Rooi  Angelier  (21.4.1959)  tel  ook  onder 
sy  oeuvre;  van  sy  radiopraatjies  kan  genoem  word:  Woeling 
en  Wording  (1961)  wat  uitgesaai  is  onder  die  titel  Uit  Ons 
Aarde.  verder  5o  Langs  die  Pad  (1962)  en  Die  Ossewa 
(1966),  ’n  reeks  kultuurhistoriese  praatjies.  Abel  Coetzee  is 
medewerker  aan  ’n  aantal  oorsese  tydskrifte,  soos  Dietse 
Warande  en  Belfort  en  De  Spectator.  Van  1957  tot  1965  was 
hy  redakteur  van  Die  Tydskrif  vir  Letterkunde  en  sedert 
1944  redakteur  van  die  Tydskrif  vir  Volkskunde  en  Volks~ 
taal.  Hy  het  onder  die  skuilname  Soul  Erasmus  Smit,  Johan 
Lohmann  en  Tant  Siena  in  die  Tydskrif  vir  Letterkunde 
stukke  geplaas.  In  1966  word  hy  redakteur  van  Die  Hand~ 
hawer  van  die  F.A.K. 

Enigeen  moet  geredelik  toegee  dat  dit  ’n  groot  werk- 
vermoë  weerspieël  oor  ’n  werktyd  van  omtrent  27  jaar.  Genoeg 
om  by  sy  sestigste  verjaardag  voldoening  te  verskaf. 

Oor  Abel  Coetzee  se  skryfwerk,  in  enger  sin  die  literêre 
werk,  het  die  Vlaamse  geesgenoot  van  Coetzee,  André 
Demedts,  hom  soos  volg  uitgelaat:  ,,Kunstenaar  is  degene  die 
zich  van  zijn  eenmalige  persoonlijkheid  bewust  is  en  zo  uitdruk- 

ken  kan  wat  in  hem  leeft,  dat  anderen  erdoor  aangedaan  wor- 
den.  Wij  vinden  wat  Coetzee  verhaalt  en  dicht  altijd  levend, 
altijd  boeiend.  De  schoonheid  die  hij  bied  bezit  de  kleur  en 
de  geur  van  zijn  land,  ze  toont  de  problemen  die  er  thans  ge- 
steld  worden  en  schenkt  tegelijk  inzicht  in  de  eeuwige  mens. 
De  mens  die  hij  is  en  wij  zijn.  Dat  te  mogen  neerschrijven  sluit 
de  erkenning  van  zijn  adel  en  grootheid  in!”i 

A1  kan  ’n  herlees  van  Abel  Coetzee  se  werke  nie  alles  staaf 
wat  in  gemelde  artikel  gestel  word  nie,  is  die  kern  van  De- 
medts  se  bevindinge  tog  redelik  juis.  Dit  is  bv.  duidelik  dat 
Coetzee  se  letterkundige  werke  nie  vry  te  spreek  is  van  soms 
hinderlike  subjektivisme  nie,  en  dikwels  oorheers  die  denker  in 
hom  ongelukkig  die  skrywer,  word  sy  werk  tendensieuse  stryd- 
skrifte.  Verder  ontworstel  hy  hom  soms  moeilik  aan  die  bande 
wat  die  literêre  vorm  hom  oplê,  veral  t.o.v.  die  genre  van  die 
kortverhaal,  waar  hy  t.o.v.  die  aanvang  en  slot  soms  struikel. 
Partykeer  is  die  vertelling,  die  verhaal-element  as  sodanig  te 
skraps  en  nie  boeiend  genoeg  nie.  Coetzee  neig  om  self  te  veel 
die  woord  te  doen  in  plaas  van  sy  karakters  te  láát  praat. 

Maar  hierteenoor  besig  Abel  Coetzee  meestal  ’n  nugtere, 
direkte  taal  en  hy  toon  ’n  eenvoudige  styl  wat  eerlik  tot  die 
leser  spreek.  Plek-plek  slaag  hy  daarin  om  sy  fiktiewe  persone 
léwend  in  ’n  duidelike  milieu  te  plaas  en  as  herkenbare  gestaltes 
te  omlyn.  Daarby  adem  sy  prosawerke  die  eie  bodem  se  gees. 
waarmee  die  genre  van  die  Afrikaanse  plaasnovelle  verryk 
word. 

Baie  van  die  temas  in  Abel  Coetzee  se  werke,  waaronder 
veral  die  sosio-ekonomiese  probleme,  die  relatiwiteit  van  stede- 
like  en  plattelandsc  leefwyses,  rasseverhoudings,  etiese  en  re- 
ligieuse  probleme,  liefde  vir  eie  bodem  en  volk,  dic  verhouding 
tussen  volksmens  en  kunstenaar,  ens.  dra  duidelik  die  stempel 
van  Coetzee  se  vakkundige  studie  en  is  ’n  besinning  oor  die  wese 
van  die  gemeenskap  en  die  verskynsel  van  kultuur,  wat  hy  as 
doserende  volkskundige  natuurlik  verken  het.  Een  van  die  ver- 
naamste  temas  skyn  egter  te  wees  die  wonder  en/of  probleem 
van  menswees.  Dit  is  die  steekhoudende  eie-bodem  van  Abel 
Coetzec  se  skryfwerk.  In  ’n  skets  getiteld  Ek  is  lees  ’n  mens: 
.,Ek  soek  na  die  onsigbare.  Die  een  ding  sien  ek,  en  om  te  sien. 
is  om  te  glo:  die  ander  ding  sien  ek,  en  ek  glo  dit  nie;  die  derde 
sien  ek,  en  ek  wect  nie  wat  werklik  is  en  wat  skyn  nie”.  Dié 
gedagte  word  latcr  in  Lewenslank  vollediger  verwcrk.  Dit  is  ’n 
denkbeeld  wat  waarneembaar  is  in  tallc  van  Coetzec  se  qe- 
skrifte.  Dit  kan  sy  bestaansbewusthcid  gcnoem  word.  Dié 
Ek  is-begrip  kom  dikwels  in  dic  bundel  kortverhale,  Skimme 
van  die  Goudstad.  weliswaar  nog  onseker  en  onfinaal  gefor- 
muleer,  dog  duidelik  waarneembaar  voor.  Sketse  soos  Óm  dic 
Hoek,  Goudjagters.  Rus  dra  spore  van  dié  denkrigting,  maar 
eers  in  Lewenslank  sou  dit  as  bewuste  wyserige  inslag  gefor- 
muleer  word.  Sy  belangstelling  in  die  wysbegeerte  van  Kierkc- 

gaard  en  die  religieuse  filosofie  van  Schubart  is  ’n  moontlike 
bronaar  van  hierdie  strekking  in  Abel  Coetzee  se  geskrifte. 
Dit  is  ook  aanwesig  in  die  skrywer  se  geestelike  poësie  wat 
meestal  dui  op  berusting  in  die  wil  van  God  en  aanvaarding 
van  die  mens  se  lotsbestemming. 

Dié  vorm  van  berusting  in  die  noodlot  word  deur  die  leser 
van  Waarheen.  Vader?  (p.30  e.v.)  besef.  Verder  gaan  die  werk 
ook  oor  die  enkeling-samelewing-tema  in  Coetzee  se  werk:  ,,So 
broos  is  die  geluk  van  die  mens.  Een  stoot  van  jou  medemens, 
en  dit  lê  alles  aan  stukke”.  Deur  middel  van  ’n  heel  eenvoudige 
verfeltrant  beeld  die  skrywer  in  dié  roman  doodgewone  mense, 
nie-gekompliseerde  mense  uit  wat  gelate  hulle  lot  van  Kleur- 
lingwees  onder  Blankes  móét  aanvaar,  dog  woordeloos  en  diep- 
menslik  ly  onder  ’n  onverbiddelike  noodlot.  Die  hoë  tragiek 
van  hierdie  eenvoudige  mense  is  nêrens  aangrypender  uitgebeeld 
as  in  die  toneel  wat  hom  in  die  skoolraadkantoor  afspeel  nie, 
en  weer  in  die  slottoneel:  ,,Hy  staan  daar  buite.  Hy  sal  nooit 
tot  hulle  toegelaat  word  nie,  al  het  hy  dieselfde  belange,  al 
behoort  hy  aan  dieselfde  kerk,  al  het  hy  dieselfde  beskawing”. 
(p.l85).  G.  Dekker  noem  die  roman  ,,’n  verdienstelike,  eerlike 
eerste  poging  om  hierdie  moeilike  motief  te  behandel.”^  Hier  is 
Coetzee  die  kenner  van  die  volkstaal  en  die  volkskultuur,  die 
kenner  van  maatskaplike  verhoudinge  en  inter-menslike  span- 
ninge  aan  die  woord.  In  sy  geheel  genome,  kan  dié  werk  ’n 
geslaagde  probleemroman  genoem  word,  ondanks  ’n  paar  los 
onderdele  wat  nie  heg  by  die  hoofgedagte  ingevleg  is  nie:  die 
tennisbaan-  en  skool-episodes,  die  vrou  se  berusting  sonder  dat 
haar  sielswroeging  aangetoon  word. 

Aan  die  Dag  se  Soom  is  grotendeels  outobiografies  van  aard 
en  handel  oor  die  lewensprobleme  van  die  adolessent  in  die 
kosskool-opvoedingsituasie.  In  dié  werk  steur  die  grootmens- 
siening  van  die  situasies  deurgaans,  ten  spyte  van  ’n  aantal 
geslaagde  kleinbeelde  van  die  koshuislewe;  die  roman  word 
vis  nog  vlees  wat  sy  opset  betref  d.i.  nóg  seunsverhaal  nóg 
roman  óór  die  kosskoolsituasie  vir  volwasse  verorbering.  In  sy 
tegniek  gee  die  skrywer  te  veel  blote  relaas,  dramatiseer  hy 
die  gegewe  nie  volledig  genoeg  deur  middel  van  bv.  dialoog 
of  dinamiese  situasiebeelding  nie. 

Groter  rypheid,  meer  tegniese  vaardigheid  en  ’n  hegter 
vormkonsepsie  word  aangetref  in  Waar  die  Waterbul  Brom 
wat  in  die  aanvangsin  die  strekking  van  die  werk  aandui: 
,,Onreg  en  onheil  is  tweelingbroers”.  Sielja  se  man  is  opperste 
materialis,  sý  sagsinnige  idealis.  Dié  verskil  in  geaardheid  gee 
aanleiding  tot  haar  uiteindelike  vereensaming  en  dood  „in 
hierdie  omgewing  van  geharde  praktiese  mense  wat  nie  drome 
droom  nie”  (p.  18). 

Die  stof  en  tema  hier  is  op  minder  subjektiewe  wyse  benader 
as  die  voriges,  meer  na  die  objek  gerig  wat  meebring  dat  die 
persone  helderder  ver-beeld  is.  As  vormgebrek  geld  nog  te 

veel  skrywersrelaas  en  te  weinig  situasie-dramatisering.  Waar 
die  skrywer  egter  sy  stof  ingrypend  verwoord  soos  bv.  die  rusie 
oor  die  plaasverdeling  op  p.  45  kom  prosakuns  voor  wat  gelyk 
staan  met  die  beste  in  Afrikaans. 

Op  treffende  wyse  word  die  sielewerking  van  ’n  hebsugtige 
eggenoot  uitgebeeld.  Die  hoofklem  word  egter  geplaas  op  Sielja 
wie  se  siel  bietjie-bietjie  gesloop  word  tot  die  dood  toe  met 
die  vernietiging  van  haar  idealisme.  Die  lank  uitgerekte  slot 
doen  ongelukkig  afbreuk  aan  die  volslae  beslegting  van  die 
verhaal  (Sielja  se  dood  word  te  onwerklik  voorgestel;  dit  kon 
vinniger  en  oortuigender  afgemaak  gewees  het  met  haar  eerste 
dwaling  na  die  valsgat.  Die  blik  in  Herculaas  se  siel  kom  ook 
m.i.  te  laat  in  die  vertelling  voor.  Sy  knellende  lafhartigheid 
moes  sedert  die  aanvang  met  die  verhaal  ineengevleg  gewees 
het.) 

’n  Mooi  faset  van  die  novelle  is  die  volgehoue  geheimsinnig- 
heid  van  die  vlei  en  die  bygelowigheid  van  die  plaasbewoners. 
Die  ou  volksgeloof  is  kunstig  bygehaal  om  ’n  onheilspellende 
atmosfeer  te  skep  wat  stuwend  inwerk  op  die  handeling. 

Prysenswaardig  is  die  klare  taalgebruik  in  die  werk.  Dit 
is  direk  en  sonder  omhaal  van  woorde.  Die  suggestie  speel 
gevolglik  sy  regmatige  rol. 

Abel  Coetzee  se  suksesvolste  literêre  werk  is  m.i.  Die  Dans 
van  die  Dwarrelwinde,  omdat  van  die  tot  dusver  genoemde 
gebreke  die  minste  daarin  teenwoordig  is  (behalwe  vir  ’n  iet- 
wat  melodramatiese  slottoneel  en  onvergeeflike  karakterveran- 
dering-sonder-groeiproses) . Mooi  is  mens  en  omgewing  tot  ’n 
eenheid  versmee.  Sterk  word  die  tema  beklemtoon  deur  alle 
gebeure  heen:  die  strewe  na  die  stoflike  besit  wat  die  siel  van 
die  mens  verdor.  Daarbenewens  word  berou  gestel  oor  gedane 
sake  wat  egter  g’n  keer  het  nie.  Weer  eens  dus  die  aftakeling 
van  ’n  mens  tot  tema.  Weer  eens  ’n  plaasmilieu  van  ’n  aantal 
dekades  gelede,  oortuigend  en  duidelik  beskryf.  Die  dans  van 
die  dwarrelwinde  tydens  die  droogtes  deur  die  vertelling  heen 
is  ’n  knap  gehanteerde  newemotief. 

Ouma  Sofya,  wie  se  minderwaardigheidsgevoel  ontstoke  is 
omdat  sy  as  gewese  bywonersvrou  die  vrou  van  die  plaaseienaar 
word,  moet  haar  nou  handhaaf  teenoor  die  buitewêreld.  Sy 
oordryf  gevolglik  haar  rol  as  sodanig.  Sy  raak  van  haar  stief- 
kinders  en  haar  eie  vervreemd,  sy  verhél  die  lewens  van  haar 
bywoners.  Ten  slotte  bly  sy  met  net  haar  eie  berou  oor. 

Die  hoofpersoon  se  boetedoenery  kom  ongelukkig  aan  die 
slot  net  nie  reg  voor  nie,  nogtans  is  die  stof  as  geheel  genome 
tot  bevredigende  eenheid  verdig.  As  gevolg  van  ’n  hegte  vorm- 
stellasie  kom  tema  en  mensbeelding  in  hoë  mate  tot  hul  reg. 
Die  bywoner  wat  tot  ’n  uitbarsting  gedwing  word.  vat  die  tema 
saam  met  sy  uitlating:  ,,Jy,  jy  is  net  soos  die  dwarrelwinde  op 
die  vlakte,  jy  verdor  en  verskroei  en  maak  alles  om  jou  dood. 
jy  is  die  Satang  van  Uitkyk  se  Vlakte.  Jy  gryp  en  jy  palm 

in  en  jy  jaag  na  en  almal  om  jou  vernietig  jy”  (p.  104).  Met 
stygende  tempo  stuur  sy  op  haar  eie  ondergang  af:  ,,Haar  lewe 
het  doelloos  geword”  (p.  121),  en  weer:  ,,So  is  ons  almal 
gelyk,  bywoners  wat  maar  ’n  tydjie  vertoef  en  dan  verdwyn 
van  die  vlakte  af,  verdwyn  uit  die  lewe  uit  waar  niemand  ons 
meer  ken  nie”  (p.  130).  En  op  dié  punt  moes  die  verhaal 
geëindig  het,  want  die  laaste  vyf  bladsye  doen  m.i.  afbreuk 
aan  'n  andersins  gawe  kunswerkie  — Meraai  ontluik  alte 
skielik  as  filosoof  vol  lewenswysheid,  ook  as  tussenganger,  met 
die  gevolg  dat  die  vinnige  versoenings  net  nie  lewensgetrou  kan 
voordoen  nie. 

Vandag,  sedert  die  intrede  van  gemeganiseerde  boerdery, 
doen  hierdie  werk  vars  voor.  Die  beskrewe  plaas  en  sy  be- 
woners  is  met  die  verskyning  van  die  boek  moontlik  as  ouder- 
wets  beskou,  dog  vandag  kom  die  milieuskildering  en  menstipes 
van  ’n  verdwene  toneel  aantreklik  voor. 

Lewenslank  gee  ’n  insae  in  die  stedelike  Afrikaner  (herken- 
bare  ou  Braamfontein)  se  lewe  en  wandel  van  ’n  aantal  jare 
gelede:  triestige  toustanery  tydens  die  oorlogsjare,  perdewed- 
renne  en  kortom  die  hele  menslike  karavansera  in  so  ’n  bestaan: 
Vandermerwel,  die  tiekiedraaimakelaar,  neef  Org  en  nig  Ralie, 
die  ver-plaasdes;  skelm,  bejammerenswaardige  Andries,  sowel 
as  die  talle  naamloses  in  die  hele  gedrang. 

Abel  Coetzee  beeld  die  stadsbestaan  hierin  uit  as  ’n  gevange- 
nisstraf  wat  lewenslank  duur;  die  aanpassende  (Afrikaner 
veral)  stedeling  verlang  op  atavistiese  wyse  na  ’n  idilliese  be- 
staan  op  ’n  eie  plaas,  dog  ook  dit  kan  die  gees  nie  bevry  nie, 
die  gemoed  nie  lug  nie  ^ die  vryheid  is  in  die  gees. 

Op  die  plasie  wat  hy  koop,  wil  oom  Jan  die  nodige  tyd 
vind  wat  hom  in  staat  moet  stel  om  sy  eie  ek,  sy  Ek  is  te  vind, 
sodat  hy  hom  oor  verlede,  hede  en  toekoms  kan  besin.  Hy  wil 
van  sy  eksistensie  verslag  doen  aan  homself,  van  sy  hele  af- 
gedane  stadsbestaan  (pp.  11-13). 

In  die  werk  word  onder  andere  ook  die  motief  aangetref  van 
die  opgaar  van  stoflike  dinge  om  die  lewensbestaan  te  beveilig, 
met  die  ontnugterende  besef  later  dat  stoflike  besit  die  mens 
nie  teen  die  dood  kan  beskerm  nie  (vgl.  p.  105).  Ander  eien- 
skappe  van  die  werk  is  die  uitbeelding  van  die  humoristiese,  die 
siening  van  die  patetiese,  die  geestige  en  ironiese  lewensituasies 
in  die  stedelike  milieu  — die  touspringers  voor  die  slaghuis,  die 
heer  wie  se  nuwe  pak  klere  bemodder  word,  die  huwelik  van 
Amalíe  wat  teen  haar  ouers  se  sin  met  ’n  uitlander  trou,  die 
patetiese  kleptomaan  Andries,  e.d.m. 

Lewenslank  bied  meer  subjektiewe  relaas  as  lewensuitbeel- 
ding,  meer  mymering  as  dinamiese  drama.  Hier  is  Coetzee  die 
denker  en  kultuurmens  aan  die  woord  eerder  as  die  skrywer 
van  fiksie.  As  genre  moet  die  werk  m.i.  eerder  as  lang  skets 
dan  as  novelle  bestempel  word.  Die  werk  se  vernaamste  waarde- 

aspek  bestaan  in  sy  intellektuele  inhoud,  eerder  as  in  die 
literêre  uitbeelding. 

Die  verse  wat  deur  Abel  Coetzee  geskryf  is.  is  ’n  bydrae 
tot  die  tradisionele  geestelike  lied  in  Áfrikaans.  Dit  is  uitinge 
bedink  rondom  die  denkbeeld  van  die  skeppingsdaad  van  God. 
Van  die  beste  sonnette  wat  nie  onwennig  voordoen  nie,  is 
himnies  van  aard  en  toon,  en  het  ’n  eie-soortige  godsdienstige 
innigheid. 

Omdat  die  mens  ’n  skepsel  van  God  is,  en  sy  Onrus  deel- 
agtig  is,  strewe  die  mens  na  rus  en  uiting  vir  sy  eie  skeppings- 
drif.  Daar  is  in  die  verse  spore  van  metafisiese  denkbeelde, 
van  ’n  Calvinistiese  geloof  in  die  bestemming  van  die  mens, 
van  panteïsme,  natuurmusiek,  van  ’n  etiese  beslegting  t.o.v. 
goed  en  kwaad.  Dit  is  ’n  verwoording  van  die  skrywer  se 
religieus-wysgerige  denke. 

Met  sy  bydrae  tot  die  intellektuele  besit  van  die  Afrikaner 
het  Abel  Coetzee,  die  skrywer,  tot  dusver  veel  vermag.  Hy  het 
’n  onmiskenbare  onderskraging  aan  die  Afrikaanse  letterkunde 
gelewer  in  die  genre  van  die  novelle.  Van  sy  latere  kortverhale 
is  nuttige  bydraes  tot  dié  genre  in  Afrikaans.  Sy  sketse  en 
artikels  hou  ’n  waardevolle  bydrae  in.  Sy  deelname  aan  die 
uitbouing  en  opheffing  van  die  beeld  van  die  Afrikaner  staan 
onvermoeid  en  groot.  Ábel  Coetzee  se  Ek  is  is  dié  van  die  tyd- 
genootlike  intellektuele  Afrikaner  wat  ook  boermens  is,  en  sy 
letterkundige  bydrae  is  van  so  ’n  mens  — en  soos  hy  is,  so 
skryf  hy. 


1.  Tydskrif  vir  Letterkunde,  Mei  1963,  p.  56. 

2.  G.  Dckker:  Afrikaanse  Literatuurgcskiedenis,  8c  druk,  p,  331. 

Dr.  S.  J.  DU  TOIT 


ABEL  COETZEE  AS  VOLKSKUNDIGE 

Die  eerste  skrywers  wat  ons  Afrikaanse  volkskunde  behandel 
het,  gewoonlik  by  wyse  van  proefskrif,  het  daarmee  begin  ruim 
hoaiderd  jaar  nadat  dit,  aanvanklik  eers  romantiekerig  en 
bukolies,  in  Europa  as  ’n  stroompie  begin  vloei  het,  om  ge- 
leidelik  aan  breedte  en  diepte  te  win,  tot  dit  voor  die  end 
van  die  Negentiende  Eeu  tot  ’n  ontsaglike  vloed  geword  het. 
Hulle  was  dus  geneig  om,  wat  hulle  hier  by  ons  kon  aantref, 
teen  so  ’n  agtergrond  gesien,  te  seer  as  enkel  karige  reste  te 
beskou  van  wat  in  die  vorm  van  mites,  verhale,  volksliedere 
en  ander  vorme  van  mondelinge  oorlewering  eens  ’n  ryk  ge- 
heel  sou  gevorm  het.  Dit  was  die  werk  van  Abel  Coetzee  en 
sy  jongere,  leerlinge  en  medewerkers,  om  deur  verskuiwing  van 
aksent  en  nuwe  basisstelling  in  aanmerklike  mate  wysiging 
in  hierdie  ietwat  eensydige  beskouingswyse  te  bring.  Die  reste 
waarmee  hulle  gewerk  het,  was  vergelykenderwyse  gesproke, 
wel  nog  karig,  maar  hulle  het  dit  laat  sien  as  uitspruitsels  uit 
’n  ryk,  nog  altyd  aanwesige  bodem;  die  reste  kon  dikwels  aan- 
getoon  en  betrag  word  as  maar  opslaansels  uit  die  belangriker 
ondergrond  van  volksaard  en  volksiel  en  moes  nie  gewaardeer 
word  enkel  uit  hoofde  van  hulle  betekenis  as  oorgelewerde, 
tradisionele  gegewensmateriaal  nie.  In  sy  boek,  Die  Afrikaanse 
Volkskultuur  (1953),  haal  Abel  Coetzee,  naas  die  definisie 
van  Schrijnen  ■ — ,,sistematische  rationele  navorsching  van  den 
ondergrond  der  kultuur”  — samevattend  die  opvatting  van 
Lord  Raglan  aan,  waar  hy  meer  aandag  vra  vir  ,,volkskunde 
as  ’n  historiese  wetenskap  waarin  die  sedes  en  gewoontes  van 
die  hele  volk  opgeteken,  vergelyk  en  na  hulle  oorsprong  en 
funksie  bestudeer  moet  word,  om  dan  die  oorsake  van  die 
veranderings  en  wysigings  wat  met  die  verloop  van  tyd  plaas- 
gevind  het,  te  probeer  vasstel.  Sodoende  word  volkskunde  ’n 
wetenskap.” 

Ons  het  inderdaad  ver  verskuif  van  die  definisie  van  Thoms 
in  1846,  toe  hy  ,,Folklore”  gedefinieer  het  as  ,,that  department 
of  the  study  of  antiquities  and  archaology  which  embraces 
everything  relating  to  ancient  observances  and  customs,  to 
notions,  beliefs,  traditions,  superstitions  and  prejudices  of  the 
common  people.”  Hierteenoor  staan  die  stelling  van  Abel 
Coetzee:  ,,Die  volkskunde  hou  hom  besig  met  die  hele  volks- 
lewe  in  sy  volle  ingewikkelde  geleding  van  onder-  en  opperlae, 
hede  en  verlede,  styging  en  daling,  individuele  en  gemeen- 
skaplike,  landelike  en  stedelike.  van  wording  en  verwording. 

van  nasionale  en  internasionale,  en  van  die  insig  tewens  dat, 
hoewel  volkskunde  geen  hulpwetenskap  meer  is  nie,  dit  tog 
veel  kan  ontvang  van  die  verwante  geesteswetenskappe  en 
gelyktydig  ook  veel  kan  bydra  tot  verryking  daarvan.”  Folk- 
lore,  in  sy  enger  opvatting,  het  Volkskunde  geword. 

Daar  is  natuurlik  in  die  groot  honderd  jaar  wat  sedert  1846 
verstryk  het,  baie  oor  volkskunde  geteoretiseer  en  gepolemiseer, 
en  oor  sy  inhoud  is  daar  selfs  vandag  nog  nie  eenstemmigheid 
nie.  Dit  word  weerspieël  o.a.  in  The  Funk  6 WagnaU's  Stand- 
ard  Dictionary  of  Folklore,  Mythology  and  Legend.  waarin, 
liewers  as  om  te  strewe  na  een  samevattende  definisie,  19 
omskrywings  deur  vooraanstaande  folkloriste  aangebied  word. 
In  hulle  geheel  gee  hulle  ’n  beeld  van  wat  die  omvang  en 
inhoud  van  hierdie  wetenskap  is,  veral  van  wat  ons  aan  sy 
oppervlak  te  sien  kry.  Oorsigtelik  stel  Marius  Barbeau  dit  in 
sy  definisie  as  volg:  ,,Whenever  a lullaby  is  sung  to  a child; 
whenever  a ditty,  a riddle,  a tongue-twister  or  a counting-out 
rhyme  is  used  in  a nursery  or  a school:  whenever  sayings, 
proverbs,  fables,  noodle-stories,  folktales,  reminiscences  of  the 
fireside  are  told;  whenever  out  of  habit  or  inclination,  the 
folk  indulge  in  songs  and  dances,  in  ancient  games,  in  merry- 
making  to  mark  the  passing  of  the  year  or  the  usual  festivities; 
whenever  a mother  shows  her  daughter  how  to  sew,  knit,  spin, 
weave,  embroider,  make  a coverlet,  braid  a sash,  bake  an  old- 
fashioned  pie;  whenever  a farmer  on  the  ancestral  plot  trains 
his  son  in  the  ways  long  familiar,  or  shows  him  how  to  read 
the  moon  and  the  winds  to  forecast  the  weather  at  sowing 
or  harvest  time;  whenever  a village  craftsman  — carpenter, 
carver,  shoemaker,  cooper,  blacksmith,  builder  of  wooden  ships 
— trains  his  apprentice  in  the  use  of  tools,  shows  him  how  to 
cut  a mortise  and  peg  a tenon,  how  to  raise  a frame  house 
or  a barn,  how  to  string  a snowshoe,  how  to  carve  a shovel, 
how  to  shoe  a horse  or  shear  a sheep:  whenever  in  many 
callings  the  knowledge,  experience,  wisdom,  skill,  the  habits 
and  practices  of  the  past  are  handed  down  by  example  or 
spoken  word.  by  the  older  to  the  newer  generations.  without 
reference  to  books,  print  or  schoolteacher;  then  we  have  folk- 
lore  in  its  own  perennial  domain,  at  work  as  ever,  alive  and 
shifting,  always  apt  to  grasp  and  assimilate  new  elements  on 
its  way:  . . . it  is  the  born  opponent  of  the  serial  number. 
the  stamped  product.  and  the  patented  standard.” 

Ek  wil  nie  beslis  of  dit  die  hele  veld  dek  nie.  Maar  dit 
is  hier  genoeg.  As  ons  daarmee  in  gedagte  ons  blik  laat  gaan 
oor  die  ,,pad  van  Suid-Afrika”,  dan  sien  ons  met  ecn  oog- 
opslag  hoc  ryp  en  ryk  die  veldc  is.  En  dit  is  die  lande  wat 
Abel  en  sy  jongeres  bewerk  het  en  nog  steeds  bewerk.  Die 
volkskundige  kan  probeer  oni  so  ’n  gebied  in  sy  gehcel  te  bear- 
bei,  te  dek.  Dit  het  F.  Th.  Schonken  vir  Suid-Afrika  tentatief 
probeer  doen  in  sy  proefskrif  wat.  na  sy  vroeë  heengaan.  in 

1914  deur  toedoen  en  met  voorligting  van  sy  vriend  D. 
Fuldauer,  verskyn  het  as  De  Oorsprong  der  Kaapsch-Hol~ 
landsche  Volksoverleveringen,  en  later,  in  1953,  Abel  Coetzee 
in  sy  samevattende  werk,  Die  AfrikaanseVolkskultuur,  in~ 
leiding  tot  die  Studie  van  Volkskunde.  In  die  meer  as  vyftig 
jaar  wat  sedert  Schonken  verloop  het,  het  daar  baie  gebeur. 
Afrikaans  het  ’n  amptelike  taal  in  Suid-Afrika  geword  in 
plaas  van  Hollands  en  op  die  gebied  van  die  volkskunde  is 
daar  wyd  en  syd  stof  ingesamel  waaroor  ons  eerste  baan- 
breker  nie  beskik  het  nie.  Dit  is  opgeteken  en  behandel  in  meer 
as  een  geskrif  en  in  tal  van  artikels,  o.a.  deur  S.P.E.  Boshoff, 
maar  veral  deur  Abel  Coetzee  en  sy  skool. 

Hierdie  werk  van  insameling  en  uiteensetting  het,  soos 
altyd,  veral  die  vorm  aangeneem  van  spesialisering  in  die 
een  of  ander  onderdeel  van  die  groot  geheel  waarvan  ek  hierbo 
’n  beeld  probeer  gee  het.  Daar  was  o.a.  die  bundels  van  S.P.E. 
Boshoff  en  L.  J.  du  Plessis  en  die  proefskrifte  van  C.  F.  Groene- 
wald,  C.  Pyper,  S.  }.  du  Toit,  F.  C.  Dominicus,  I.  D.  du  Plessis, 
en,  belangrik  veral,  dié  van  Abel  Coetzee  self,  Die  Afrikaanse 
Volksgeloof,  waarmee  hy  in  1938  die  doktorsgraad  verwerf  het 
onder  prof.  Jos.  Schrijnen  aan  die  Universiteit  van  Nijmegen. 
Hy  het  toe  alreeds  bekendheid  verwerf  as  skrywer  van  Die 
Opkoms  van  die  Afrikaanse  Kultuurgedagte  aan  die  Rand, 
wat  in  hoofsaak  die  proefskrif  was  waarmee  hy  in  1936  sy 
eerste  doktorsgraad  behaal  het,  in  the  Lettere,  aan  die  Univer- 
siteit  van  die  Witwatersrand.  In  1941  volg  sy  fynuitgewerkte 
studie  Tokkelossie,  ’n  bydrae  tot  die  Afrikaanse  Volkskunde 
en  Taalkunde,  veral  bedoel,  soos  hy  êrens  meedeel,  as  proef  vir 
sy  studente  van  hoe  so  ’n  studie  so  ongeveer  aangepak  kan  word. 
Van  belang  is  dat  hy  hierby  gebruik  maak  van  ’n  metode,  die 
sistematiese  geografiese  opname,  in  die  aanhangsel  met  kaarte 
weergegee,  wat  later  by  hom  en  sy  studente  in  hulle  vorsing 
na  volkskundige  gegewens  en  die  volkstaal  so  ’n  ruime  toe- 
passing  sou  vind. 

Dit  bied  ons  enigermate  ’n  beeld  van  Coetzee  se  grotere 
geskrifte  in  verband  met  die  volkskultuur  en  volkstaal.  Óm 
hierdie  groot  geheel  kry  ons  sy  talryke  artikels  in  Afrikaanse 
en  Nederlandse  tydskrifte:  Tydskrif  vir  Volkskunde  en  Volks~ 
taal,  Volkskunde  (Amsterdam),  Orbis  (Brussel),  en  sowat 
450  artikels  in  Die  Brandwag  in  die  rubriek  VJ aar  die  Volk 
Skep,  aangevul  deur  die  bydraes  van  die  studente  wat  by 
hom  hulle  meesters-  en  doktorsgrade  behaal  het,  en  met  graagte 
gelees  solank  die  rubriek  bestaan  het.  Dan  is  daar  ook  sy 
studente  se  tesisse  en  proefskrifte  vir  die  M.A.-,  M.Ed.-,  Ph.D.- 
en  D.Litt.-grade  waarby  hy  as  promotor  opgetree  het.  Ek  tel 
tien  van  hierdie  geskrifte.  Daar  is  bepaald  meer,  ook  ander 
werk,  soos  drie  reekse  uitsaaipraatjies  ,en  die  vyftien  jaar  lange 
bestudering  van  die  volksgeneeskunde  as  lid  van  ’n  komitee 

van  die  S.A.  Akademie  — ’n  taak  wat  onder  sy  leiding  af- 
gehandel  is  in  1965. 

Hierdie  materiaal,  vrug  van  insameling  en  navorsing,  het 
Abel  Coetzee  grotendeels  tot  sy  beskikking  gehad,  toe  hy  einde- 
lik  sy  magnum  opus  op  hierdie  gebied,  D/c  Afrikaanse  Volks- 
kultimr,  geskryf  het.  Daar  lê  ’n  lang  pad  van  arbeid  en  vor- 
ming  agter.  Dit  blyk  uit  alles.  Die  styl  het  meer  gedeë  geword, 
meer  presies,  meer  dié  van  ’n  meester  van  .sy  vak,  en  die 
begrippe  staan  helderder  omlyn  as  vroeër.  Dit  is  ’n  breë 
oorsig  van  wat  navorsing  en  kennis  tot  op  die  tydstip  op- 
gelewer  het,  en  vorm  ’n  inleidende  handboek  tot  die  Afrikaanse 
volkskunde. 

Hoe  het  Abel  Coetzee  by  die  volkskunde  uitgekom?  Hy  ver- 
tel  hoe  vreemd  sy  studente  aan  die  Engelse  universiteit  teen- 
oor  Afrikaans  gestaan  het.  Insig  uit  die  oogpunt  van  die 
volksiel  self  was  nodig.  Dit  is  waar.  Maar  daar  was  ook  die 
boerseun  op  die  ouerlike  plaas.  wat  ons  in  al  sy  belletristiese 
werk  teëkom,  daar  ver  in  Wes-Transvaal,  waar  snags  die 
waterbul  brom  en  bedags  die  dwarrelwinde  rondstap.  Daar 
was  al  die  verhale  van  diere  en  spoke,  van  geslag  op  geslag 
oorvertel  waarna  hy  as  kind  geluister  het.  Dit  moet  so  wees. 
Ek  kan  dit  raai.  Daar  was  die  Bybelverhale  vir  iemand  wat 
nie  ander  storieboeke  gehad  het  nie.  Hy  vertel  êrens  van  sy 
liefde  as  kind  vir  die  verhale  uit  die  kinderbybel,  veral  dié 
uit  die  Ou  Testament,  en  van  die  wonderwêreld  wat  die 
Grieks-Latynse  mitologie  voor  hom  ontvou  het.  toe  hy  een- 
keer  Kingsleij’s  Heroes  in  die  hande  kry  het.  ’n  wonder,  ’n 
verrukking  wat  bly  voortduur  het  toe  hy  later  met  meer 
daarvan  as  deel  van  die  geskiedenisleerplan  op  die  middel- 
bare  skool  kennis  gemaak  het;  hy  was  altyd  lief  vir  geskiedenis. 
Abel  Coetzee  het  die  volkskunde  in  hom  omgedra  van  kleins 
af  en  dit  onbewus  saamgebring  na  die  universiteit.  Daar  het 
dit  tot  volle  wasdom  gekom. 

Van  hierdie  wasdom  vertel  Coetzee  ons  in  Die  Afrikaanse 
Volksgeloof.  Die  moeilikheid  wat  hy  as  dosent  ondervind  het 
om  die  Afrikaanse  Letterkunde  begryplik  te  maak  vir  Engels- 
sprekende  kandidate  aan  die  Llniversiteit  van  die  Witwaters- 
rand  was  aanleiding  daartoe,  soos  ek  reeds  verklap  het.  ..Die 
Departement  Afrikaans  aan  die  Randse  llniversiteit  (het) 
na  die  volkskunde  laat  gryp  as  hulpvak,  en  so  het  ’n  lief- 
hebbery  vir  my  uitgegroei  tot  akademiese  vak.  en  ’n  deeglike 
grondsiag  het  nodig  geword.”  Op  die  pad  na  hierdie  grondslag, 
het  Schrijnen  se  Nedcrlandsche  Volksktindc  as  baken  gedien. 

Dit  is  natuurlik  dat  die  taalkunde  ’n  mens  op  die  gebied 
van  die  volkskunde  sal  vergesel.  Volkstaal  en  volkskunde. 
dit  is  peper  en  koljander,  kruis  en  munt,  Die  beroemde  volks- 
kundiges  en  folkloriste  van  die  vorige  eeu  was  meestal  ook  be- 
roemde  taalkundiges,  net  soos  die  taalkundiges  gewoonlik  ook 
historici  was.  In  die  werk  van  Coetzee  vind  ’n  mens  dieselfdc 

tweeledigheid.  Ek  noem  hier  slegs  volledigheidshalwe  ook 
Abel  Coetzee,  die  Taalkundige.  Dan  is  daar  die  letterkunde. 
Coetzee  is  ook  outeur  en  skepper  op  hierdie  gebied.  Vir  my 
as  volkskundige  is  sy  romans  en  novelles  altyd  ’n  verfrissing, 
omdat  die  voTkskunde  daarin  nooit  ontbreek  nie.  Soms  tree 
dit  heel  duidelik  te  voorskyn;  op  ander  tye  kom  dit  telkens 
onverwags  om  ’n  hoekie  gluur. 

Dit  bly  altyd  ’n  verbluffende  verskynsel  hoeveel  een  persoon 
naas  ’n  volle  dagtaak  nog  bykomend  kan  uitrig.  Abel  is  in 
1906  gebore.  Ek  kan  my  dit  nie  voorstel  dat  hy  na  sestig  jaar 
npu  die  pen  sal  gaan  neerlê  nie.  Soos  ek  in  1958  gesê  het,  sê 
ek  nou  in  1966  weer:  die  toekoms  wink  nog;  daar  lê  nog 
werk  voor;  miskien  behoort  hy  tot  die  seer  sterkes  en  bly 
die  arbeidsveld  groen. 

dr.  M.  J.  POSTHUMUS 


ABEL  COETZEE  AS  LINGUIS 

Abel  Coetzee  het  hom  veral  toegelê  op  'n  terrein,  die  volks- 
kunde,  wat  verskeie  raakpunte  en  samevallingsvlakke  met  die 
taalkunde  het,  meer  bepaald  die  studie  van  die  volkstaal.  Die 
tydskrif  waarin  so  baie  van  sy  bydraes  verskyn  het,  heet  dan 
ook  nie  verniet  Tydskrif  vir  Volkskitnde  en  Volkstaal  nie. 

Om  uit  Coetzee  se  volkskundige  werk  die  taaloes  te  wen 
wat  daarin  so  ryklik  aanwesig  is,  sal  nogal  ’n  taak  wees  wat 
’n  mens  nie  sommerso  kan  aanpak  nie.  ’n  Mens  hoef  maar 
voor  die  voet  ’n  paar  artikels  deur  te  kyk  om  te  besef  hoeveel 
waardevols  daarin  steek  vir  die  linguis,  by  name  die  ieksikoloog 
en  die  dialektoloog. 

Met  hierdie  indirekte  diens  aan  die  taalwetenskap  het  Coetzee 
al  ’n  groot  bydrae  gelewer,  maar  ook  by  wyse  van  direkte 
beoefening  was  hy  bedrywig. 

Die  direkte  diens  wat  Coetzee  aan  die  taalwetenskap  gelewer 
het,  blyk  veral  uit  sy  twee  boeke:  Taalgeografiese  studies  1 
( Johannesburg,  1951)  en  Teenstellings  in  die  taal  (Johannes- 
burg,  1958). 

In  Taalgeografiese  studies  word  ’n  historiese  oorsig  gegee 
van  die  belangstelling  in  gewestelike  verskille.  waarna  die  be- 
kende  a/e-wisseling  in  Afrikaans  histories  en  geografies  belig 
word,  gevolg  deur  ’n  drift-studie  om  die  huidige  tendense  in 
die  rigting  van  vormvastheid  te  bepaal,  alles  toegelig  met  talle 
taalkaarte,  bv.  van  laag/leeg,  aartappel/ertappel.  halftc  Htelfte. 

In  sy  Teenstellings  tree  Coetzee  op  as  taalsosioloog  (Taal- 
gemeenskap  en  enkeling) , taalgeograaf  (Die  geografiese  ver- 
spreiding  van  Afrikaans  en  Engels  in  Suid-Afrika) . etimoloog 
(bv.  van  skuiwergat,  eenspaaier,  opper)  en  vergelykende  dia- 
lektoloog  ( Taalkundige  verwantskap  tussen  Afrikaans  en  dic 
oostelike  Nederlandse  dialekte) . Deur  alles  heen  strooi  Coetzee 
’n  menigte  materiaal  wat  vir  die  woordeskatkundige  van  groot 
waarde  is. 

Coetzee  se  objek  bly  deurgaans  die  volkstaal  in  historiese, 
geografiese  en  maatskaplik-kulturele  lig  gesien.  Hy  het  in  dié 
opsig  waarskynlik  meer  versamel  en  gered  as  wat  hy  .self  besef 
en  grondig  kon  verwerk.  En  dit  sê  ek  tot  sy  eer. 

Aan  mense  wat  meen  dat  Coetzee  baie  gepopulariseer  het, 
wil  ek  net  vra:  Hoe  kon  hy  bra  anders  in  die  tydsgewrig  waarin 
hy  gewerk  het?  Buitendien  moet  ’n  mens  jou  nie  aityd  laat 
mislei  deur  sy  populêre  aanbieding  nie.  Sy  studieobjek  is  volks 
en  hy  is  self  volks,  vandaar  .sy  volkse  benadering  tot  die  weten- 

skap.  Dat  hierdie  benadering  soms  pêrels  bedék,  is  nie  Coetzee 
se  skuld  nie.  In  alle  geval  hoop  ek  dat  hy  in  die  jare  wat 
voorlê,  self  die  pêrels  sal  uithaal.  Hy  is  nou  net  mooi  oud  en 
jonk  genoeg  om  dit  te  doen. 


N.  P.  VAN  WYK  LOUW 


Ons  groot  digter  sal  vroeg  in  Junie  sestig  jaar  oud  wees. 
Na  al  die  feesvierings  van  die  Republiekjaar  sal  ons  met  sy 
ve'tjaardag  liewer  maar  nie  toesprake  hou  nie.  In  stilte  kan  ons 
sy  skryfwerk  maar  plaas  teenoor  dié  van  sy  tydgenote,  teenoor 
die  werk  van  gister  en  van  vandag.  En  al  word  jy  as  leser  soms 
moeg  vir  die  taai  dinkwerk.  vir  die  digtheid  en  diepte,  moet  jy 
telkens  erken:  sy  skryfwerk  is  'n  norm  waaraan  jy  ander 


skrytwerk  kán  meet. 


fn  die  oorlogsjare  het  ons  studente  in  sy  poësie  die  inspirasie 
tot  Afrikanerskap  gevind.  Vandag  verklaar  studente  nog:  hy  is 
óns  man.  Hy  dink  jonk.  Van  Wyk  Louw  behoort  nie  tot  ’n 
bepaalde  digtergeslag  nie;  hy  behoort  aan  elke  geslag!  Sy 
skryfwerk  bly  'n  ontginning  en  ’n  vernuwing. 

By  ons  vreugde  dat  hy  nog  kon  bydra  tot  die  feesvierings 
vanjaar  is  daar  ook  die  dankbaarheid  teenoor  God  wat  ons 
volk  so  ’n  man  geskenk  het.  By  ons  gelukwensing  is  die  seën- 
bede:  dat  hy  nog  lank  jonk  tussen  ons  sal  bly. 


GELUKWENSING 


Met  die  uittrede  van  prof.  Abel  Coetzee  is  mnr.  J.  J.  Brits 
van  Pretoria  tot  die  nuwe  nasionale  voorsitter  van  die  Afri- 
kaanse  Skrywerskring  verkies  met  mnr.  Vincent  van  der 
Westhuizen  as  nasionale  sekretaris.  Tydskrif  vir  Letterkunde 
wens  hulle  van  harte  geluk  met  die  onderskeiding  wat  hulle  te 
beurt  geval  het. 

RINA  BADENHORST 


DAGBOEK 

Ek  doen  drie  heilige  dinge  snags: 

1.  Ek  klim 

met  my  naggesig 
skoon  en  blink  in  die  bed. 

2.  Dan  rem  die  nag  my  ooglid 
goorgelees  en  tam 

oor  die  ou  simbole  van 
wyn  brood  kruis  ’n  lam? 

3.  Op  dié  stadium  skryf  ek 
vandag  se  datum;  dat: 
my  skoongewaste 
meisiesgesig 

aand  vir  aand  ’n 
outydse  boekevat  hou; 
ek  op  ’n  messiasmoment 
wag  wat  orakelverse  sal  toor 
as  ek  skoongewas  bly  glo 

wanneer  my  ooglid 

toe. 

bot. 

slaapdig:  digter 

val,  sterf  die  nag  sprinkaanmoeg. 


PARADOKS 


Assie  son 

’n  krisant 

innie  hemel  staan 

tel  ek  grassate 

oppie  vlakte  sonder 

bome 

tussen 

die  leegte  hier 
ennie  leegte 
daar 

warie  kraai  saans 

innie  rouboommik 
van  my  hart  kom  sit 

mettie  son 
’n  krisant 
innie  hemel  vannie 
volgende  dag 
kraak 

Bloupoudag 
sy  poublou  stert 
’n  krakende  pou 
oppie  vlakte  sonder 
bome 

tussen  die  leegte 
hier  en 

daar  warie  kraai 
saans  innie  rouboommik 
dooibessies  pik. 

En  nou? 
hoekommie 

bloupou  oppie  vlakte  sonder 

bome  assie 

son  ’n  krisant  staan 

in  my  gelyk  dae 

van  grassate  tel  . . . 


DIGTERES 


Ek  dig  innie  aand. 

Die  aande  is  lank 

oppie  papier  onder  die  lig: 

elke  aand  is  vanaand  se  kanniegedig: 

Ek  kyk  na  die  weer 

draai  die  radio  harder  dan  sagter 

lesie  ,,Sarie”  of  Rilke. 

Dink  met  elke  laaste  tree  wat 
ek  trap 

móre-se-wag  by  die  halte 
poësie. 

Die  aand  is  lank. 

Ek  drink  kakao 
skuifie  gordyne  toe 
lees  werie  ,,Sarie”. 


Ek  dig  innie  aand. 
Klim  in  die  bad 

in  die  bed 

vlug  eindelik  in  my  slaapboom 
waar  elke  teepouse  en 
bushalte  opnuut  ontaard 
in  ’n  woordgedroom! 


BRIEF 

Pa  ploeg  en  plant 
laasjaar  se  lant 

byte  waai 

’n  slepende  westewind 

mettie  laaste  biddag 
hettie  hael  duifeiers  gelê 

maar  wat  derie  genade 
reën  die  biesiepan  nog  vol 

met  ons  nog  goed  ta  Soes 

lyk  net  na  die  operasie  nog  kroes 

Ma. 


Digters  maak  nie  gedigte  nie;  gedigte  kan  wel  ’n  digter 
maak  — of  breek. 

JOAN  LÓTTER 


GROOTPAD-FANTASIE 

Deur  die  broos  pantser  van  spoed 
dring  nuwe  beelde  oombliklank: 

I 

vrouens  in  gelid 
graskokonne  op  die  kop 
■ — slavinne  van  ’n  monstermot; 

wywater  uit  ’n  kuis  fontein, 
wit  Brahmane  langs  die  Nyl 
■ — tydloosheid  geïnkarneer; 

by  Moria  stad  van  Sion 
sit  eierkopvrouens  om  ’n  nes 
waatlemoeneiers  in  die  son 
— moeders  van  Brancusi-beelde: 

en  nabeelde  verdwyn  in  ’n  fokuspunt 
daar  waar  die  dennewoud  my 
windtaal  leer  verstaan. 


HOOP 

Twee  duiwe  speel 
in  die  voorjaarslug 
langs  ’n  straaljagter 
se  silwer  vlug 

’n  Seën  in  paring 
uitgespreek; 
duif-driehoek 
oor  die  stad 

RELIEK  11 

Bloukopkoggelmander 
in  ’n  hardekoolboom 
onthou  ’n  stil  klam  reuseryk, 
die  hardekool  sy  eeue 
son  sy  bosveldnag  in 
dae  nagte  smeul  en  gloei 

Om  koggelmander 
te  kan  wees, 
soos  hardekool 
kan  kanniedood 

VINCENT  V.  d.  WESTHUIZEN 


VLEKKE  AAN  DIE  VEL 

Ek  het  my  letterlik  yskoud  geskrik. 

’n  Luiperd  het  my  ingewag.  In  ’n  hoek  van  die  stoep  het  ’n 
skynbaar  vormlose  gevlekte  massa  wit  en  swart  in  beweging 
gekom  en  sierlik,  met  ’n  laaghangende  maag  en  gesakte  onder- 
kaak  op  my  afgeseil,  soos  ’n  huiskat  om  my  bene  rondgespin, 
met  sy  wang  teen  my  smal  broekspype  geskuur,  sy  oë  geel  en 
onpersoonlik.  Ek  kon  net  doodstil  staan,  want  draai  ’n  mens 
jou  rug  op  so  ’n  ding  . . . 

,,Aha!  My  vriend,  Van  Wyk!  Welkom,  hoor!  Welkom! 
Staan  nader!”  Soos  gewoonlik  was  Reinier  se  bolyf  kaal:  hy  het 
’n  gespikkelde  broekie  van  tiervel  aangehad  en  sy  baard  en 
hare  was  lank,  soos  gewoonlik. 

,,Reinier  wat  op  aarde  besiel  jou  om  . . . ? ” 

,,Is  dit  nie  ’n  fraai  kat  nie?  Hondmak,  ou  vriend.  Hond- 
mak.  Eet  uit  my  hand.  Boonop  hét  ek  ’n  permit  om  hom  aan 
te  hou.  Ons  glo  mos  aan  integrasie,  nê  Zorba?”  Hy  het  die 
luiperd  aan  die  oor  gepluk  en  dié  het,  blykbaar  verveeld  en 
belangeloos,  teruggesluip  na  sy  hoek  waar  hy  hom  gaan  opkrul 
het,  sy  voorpote  begin  lek  het. 

,,Dis  gevaarlik,  Reinier.  Jy  speel  met  vuur.” 

,,Ag,  nou  ja,  is  ons  nie  almal  maar  besig  om  met  vuur  te 
speel  nie?  Maar  soos  jy  sien,  versier  die  ma  se  oorblyfsels  my 
lendene.  Soos  ’n  klein,  pap  katjie  het  ek  hom  met  ’n  bottel 
grootgemaak.  Hy  het  my  lief.” 

,,Ja,  en  soos  ek  kan  sien,  speel  jy  nog  altyd  Tarzan.” 

Hy  het  net  gegrinnik,  met  die  vingers  deur  sy  baard  gekam. 
,,Dit  hinder  niemand  nie,  en  dit  dien  miskien  as  afskrik- 
middel  vir  vroumense.  Nie  dat  hier  ooit  enige  van  die  goed 
kom  nie,  maar  mens  moet  aan  die  versigtige  kant  wees.” 

Die  jenewerbottel  was  byderhand  en  ons  het  in  die  sit- 
kamer  te  midde  van  ’n  oorweldigende  warboel  van  velle,  huide, 
dierkoppe,  skildvelle,  assegaaie  en  knopkieries  plaasgeneem. 
Die  lui  dier  het  ons  gevolg,  tussen  ons  op  sy  sy  gaan  lê,  sy  baas 
’n  rukkie  lank  met  sy  brons  oë  bekyk  en  toe  sy  kop  laat  sak  en 
aan  die  slaap  geraak. 

,,Loop  hy  altyd  los  rond?  Snags  ook?”  Iict  ck  qcvra. 

..Hy  is  mede-eienaar  van  hicrdic  plaas,”  hct  Reinier  Irots 
geantwoord,  ,,soIank  as  hy  onthou  wie  baas  is.  Hy  kry  net 
wat  sy  hart  begeer,  maar  ek  het  hom  mooi  gelecr.  Jy  sal  later 
sien.” 

,,En  waarmee  is  jy  deesdae  besig?” 

In  sy  oë  het  die  fanatisme  vlamgevat.  ,,’n  Boek.  ’n  Boek 
oor  menseregte.” 

,,Ag,  hemel,  Reinier,  is  daar  nie  ’n  meer  oorspronklike  onder- 
werp  nie?” 

,,Dáároor  sal  ’n  mens  nooit  uitgeskryf  of  uitgepraat  raak 
nie  — nie  voordat  dit  reggestel  is  nie.” 

,,Daaroor  sal  ons  ook  nooit  kan  saamstem  nie.  Neem  nou  maar 
hierdie  luiperd  van  jou  as  voorbeeld  — hy  het  sy  eie  domein:  die 
veld,  die  kranse.  Ek  laat  my  nie  vertel  dat  hy  hier  gelukkig 
kan  wees  nie.  Nie  volkome  nie.” 

,,Hy  het  hier  grootgeword.  Hy  ken  niks  anders  nie.  Ek 
moes  sy  ma  skiet  om  my  eie  lewe  te  red.  Sy  het  my  bekruip. 
Wel,  ék  het  hom  wees  gemaak;  is  dit  dan  nie  nou  my  plig 
om  sy  voog  te  wees  nie?” 

,,Toe  hy  klein  was,  miskien.  Maar  nou  kan  hy  vir  homself 
sorg,  op  sy  eie  gebied.” 

,,Hy  sal  nie  gaan  nie,  al  gooi  ek  ook  die  hekke  vir  hom  oop. 
Hy  wil  hier  bly.” 

,,Nogtans  — as  roofdier  kan  hy  net  in  die  veld  volkome  tuis 
wees.  Om  van  jou  afhanklik  te  wees,  is  vir  hom  ’n  vernedering, 
al  toon  hy  dit  nie.” 

Reinier  het  hard  gelag.  ,,Jy  praat  asof  die  ding  ’n  siel  het, 
of  gedagtes  soos  ons.” 

,,Nee,  gedagtes  soos  ons  het  hy  seker  nie,  maar  hoe  weet 
ons  of  hy  nie  miskien  sy  eie  gedagtes  het  nie?  Hy  het  immers 
instinkte.  Wat  hy  nie  kan  dink  nie,  vóél  hy.” 

,,0  maat,  as  jy  wil,  kan  ons  nou  op  die  daad  met  hom  stap, 
die  hek  gaan  oopmaak.  Ons  sal  sien  of  hy  koersvat.” 

,,Nee,  hy  sal  saam  met  jou  omdraai.  Maar  jy  het  hom  getem, 
so  geleer.  lewers  skuil  die  verset  egter.” 

,,Bog,  man.” 

Ons  het  oor  ander  onderwerpe  gesels,  maar  uit  die  hoek  van 
my  oog  het  ek  steeds  die  bont  monster  dopgehou,  slapend  soos 
hy  was. 

Toe  ons  aansit  — ’n  Bantoe  het  ons  bedien  — het  die 
luiperd  ook  langs  Reinier  se  stoel  kom  stelling  inneem,  stil 
soos  ’n  hond.  Met  die  opskep  van  die  vleis  het  sy  neusgate 
begin  roer  en  daar  was  kwyl  aan  sy  muil  terwyl  hy  sulke 
klein  steungeluidjies  gemaak  het.  Reinier  het  gelag  en  ’n  kote- 
let  voor  die  luiperd  gehou.  Die  dier  se  pupille  het  gegroei  en  hy 
het,  half  huiwerig,  na  die  vleis  gehap,  maar  sy  baas  het  dit 
betyds  weggeruk  en  hom  met  ’n  soort  houtknuppeltjie  oor  die 
snoet  geraps.  Sy  neus  het  rimpeltjies  bo  die  wit  tande  vertoon 
en  diep  uit  sy  massiewe  liggaam  het  daar  ’n  gebrom  gekom. 
Reinier  het  weer  die  vleis  voor  hom  gehou  en  hierdie  keer  het 
hy  met  die  voorpoot  daarna  gekap,  net  om  ’n  hou  met  die 
knuppel  oor  sy  naels  te  ontvang.  Hy  het  geblaas. 

,,Reinier,  jy  tart  die  dier.  Onthou,  die  wrewel  kan  groei  en 
hy  kan  ’n  wrok  opbou.  HuIIe  is  slu.” 

„Nonsens.  A1  deel  hy  die  plaas  met  my,  moet  hy  nogtans 
besef  wie  baas  is.  Hy  kry  genoeg  kos  sodat  hy  nie  aan  tafel 
hoef  te  kom  sit  en  bedel  nie.  Hy  moet  leer  om  te  wag.” 

Verdere  redenasies  oor  die  luiperd  het  ek  vermy,  maar  dit 
was  bepaald  ’n  verligting  toe  ek,  klam  van  die  sweet,  kon 
opstaan. 

,,Nou  kan  jy  gerus  kom  kyk  hoe  hý  eet.  Dit  is  die  moeite 
werd,  hoor,”  het  Reinier  gesê.  Ons  het  om  die  huis  geloop,  die 
dier  geluidloos  en  met  kwispelende  stert  op  ons  spoor.  In  die 
agterplaas  het  een  van  die  Bantoes  'n  koelkas  oopgemaak  en  ’n 
ontsaglike  bondel  vleis  op  die  sement  gelos  en  vinnig  terug- 
gestaan. 

,.Dis  ’n  donkie  s’n,”  het  Reinier  verduidelik.  ,,0  ja,  ek  moet 
spesiaal  donkies  opkoop  om  in  meneer  se  behoeftes  te  voor- 
sien!  Van  honger  kan  hy  nooit  kla  nie  en  sy  slaapplek  is  van 
die  gerieflikste,  hoewel  hy  uit  sy  aard  natuurlik  verkies  om 
snags  op  die  werf  rond  te  sluip.”  Die  luiperd  het  in  ’n  half 
sittende  houding  op  die  vleis  toegesak,  die  ore  plat  getrek. 
Daar  was  ’n  gerammel  in  sy  bors  toe  hy  die  karkas  met  sy 
voorpote  vasdruk  en  met  sy  tande  lang  repe  daaruit  skeur,  die 
kop  half  skeef.  Reinier  het  ’n  hark  geneem  en  die  vleis  daar- 
mee  probeer  weghaak.  Die  ondier  het  opgevlieg,  ore  plat  en 
lippe  weggetrek  en  sissend  met  sy  voorpoot  na  die  man  af- 
gehaak. 

,,Reinier!  Wat  vang  jy  aan!  Die  gedierte  sal  sy  opvoeding 
vergeet!  Jy  wou  nie  hê  hy  moes  jou  hinder  terwyl  jy  geëet  het 
nie.  Gun  hom  dan  die  dieselfde.” 

,,Hy  moet  altyd  onthou  wie  baas  is.  Solank  ’n  mens  nie  bang 
lyk  nie  en  nie  vir  hulle  weghardloop  nie,  sal  hulle  dit  nooit 
waag  nie.  Zorba,  kom  hier!  Kom  lê!” 

Met  ’n  knorgeluid  en  kwylkakig  het  die  dier  na  sy  baas 
gekruip,  ore  plat  en  buik  amper  op  die  grond,  en  voor  hom 
gaan  lê.  Die  oë  was  smeulend. 

,,Wil  jy  my  nou  kom  wysmaak  daar  is  sprake  van  gedagtes 
of  opstand?”  Reinier  het  weer  gelag.  „Hy  is  in  mý  mag.  Hy  is 
wat  ek  van  hom  gemaak  het.  Ek  behandel  hom  goed,  maar 
daarvoor  verwag  ek  onderdanigheid.” 

Ons  het  weggestap  van  die  vretende  dier  af,  maar  ek  het 
telkens  oor  my  skouer  gekyk. 

,,Dit  bewys  net  weer  wat  ek  vanmiddag  aan  jou  probeer  tuis- 
bring  het,”  het  Reinier  voortgegaan.  ,,Gelyke  regte  vir  almal, 
maar  dan  volgens  kwalifikasie.  Ek  is  en  bly  sy  baas.  My  mens- 
like  intellek,  my  wilskrag  en  sy  afhanklikheid  van  my  maak 
my  sy  baas.  Hy  sal  altyd  ray  mindere  bly.” 

Ek  was  te  bang  om  my  voet  saans  buite  die  huis  te  sit. 

Waarom  ek  dus  nog  ’n  week  vertoef  het  om  hierdie  on- 
heilige  drama  te  aanskou,  sal  ek  seker  nooit  kan  verklaar  nie. 

Reinier  het  in  een  van  sy  skeppingsluime  verval  en  afge- 
trokke  geraak,  stug.  en  meesal  aan  die  dwaal.  Hy  het  my  ’n 

geweer  in  die  hand  geprop  met  die  woorde:  „Vat  so.  Hier  is 
nog  heelwat  rooibokke  en  duikers.  Moenie  weggaan  nie,  ons 
gesels  weer.  Daar  is  net  ’n  paar  dingetjies  waaroor  ek  moet 
broei.”  Ek  het  hom  goed  genoeg  geken  om  nie  my  kuiertjie 
daardeur  te  onderbreek  nie.  Hy  sou  aanstoot  neem. 

Daardie  nag  was  blou  van  die  maanlig,  met  ’n  verraderlike 
glans  aan  alle  dinge.  Ek  kon  nie  slaap  nie.  ’n  Beweging  buite 
op  die  werf  het  my  aandag  getrek  en  ek  het  deur  die  venster 
gekyk.  Toe  het  my  vel  hoendervleis  geword. 

Reinier  was  besig  om  oor  ’n  grasplaat  te  loop,  blykbaar  diep 
ingedagte,  met  sy  kop  vooroor  en  sy  hande  agter  sy  rug.  In  die 
boomskaduwees  sowat  tien  tree  agter  hom  het  die  skynbaar 
vormlose  bondel  spiere  en  vlekke  beweeg.  Ek  wou  skreeu  maar 
my  keelspiere  was  lam.  Die  massa  het  meteens  fatsoen  gekry 
en  die  luiperd  het  op  hom  afgeskiet.  Daar  was  ’n  kreet,  ’n 
gegrom  soos  van  ’n  krater.  Eers  wou  ek  deur  die  venster  vuur 
maar  die  spartelende  twee  was  so  met  mekaar  verstrengel  dat 
ek  dalk  die  man  kon  tref.  Ek  het  oor  die  vensterbank  gewip  en 
geskree:  ,,Zorba!”  Die  roofdier  het  sy  slagoffer  gelos,  na  my 
kant  toe  geswenk.  Ek  het  drie  skote  afgevuur  en  die  gebrul  het 
die  nag  laat  sidder.  Toe  hy  uitgestrek  op  die  gras  lê,  het  ek  net 
om  seker  te  maak,  nog  twee  koeëls  deur  sy  kop  gejaag. 

Die  luiperd  en  sy  slagoffer  het  feitlik  op  ’n  bondel  gelê  en 
die  man  se  keel  was  oopgeruk.  En  by  die  wit  en  swart  van  die 
dier  se  vel  was  daar  nou  ’n  oorheersende  kleur:  rooi. 


Sommige  kritici  en  lentekatte  kom  ooreen  daarin  dat  hulle 
ontboeseminge  op  ’n  ergversteurde  innerlike  dui. 


PETRA  BONTHUYS 


VROU 


’n  sagte  Japanncse  tuin: 
jy  loop  alleen 
bepeins  die  lewe 
in  ’n  blaar 

sien  volmaaktheid  in  ’n  blom 
dra  eeue-oue  wysheid 
in  jou  kleed  se  voue  mee 

ek  knicl 
my  hande  kelk: 

jy  neem  klein  kommctjies  daaruit. 


BROEIKASKIND 


jou  seewierlyfie  lê 

uitgespoel 

tusscn 

kunsomhulsels 

geluidloos 
skrecu  die  wrok 
’n  wêreld  in 
misplaaste 
volmaaktheid 
in  dié  skewe  eeu 

te  vroeg  — 
of  duisend  jaar 
te  laat? 

TAJAMARU 

VLERMUIS 

eeue  gelede  het  jy 

Halwe  maan 

bruin  en  gladde 

bo 

ledemate 

skemerkerk. 

teen  olyfgroen  bome 

Boetekleed 

aangeleun 

van 

en  lui 

dun  membraan 

gewag 

omvlerk 

tenger 

nongestalt. 

die  dag  met  goud 

en  helderblou 
êrens  in  my  are 

Gebed 

het  ’n  voël 

in 

sy  lied  gesing 

smal  hande 

my  lyf  was  jonk 

gevou 

kramp'klou 

my  borste 

aan 

saad  en  vrug 

toring-aar 

vir  jou 

na 

my  oë  het 

God  se  hart. 
Maer  vingers 

op  blinkbruin  heup 

laat 

en  harde  dy 

Christus 

gebly 

kantel 

my  hart  se  lied 

duisel 

V 

het  jou  bloed 

A 

se  roep 

L 

gekry 

Wêreld  word 
één 

donker  hoek 
waar 

vlermuis-vlerke 

fladder-soek 

na 

ankerplek. 

30 


HENNIE  AUCAMP 


BROOD  OP  DIE  WATER 

Meneer  Bruyns  se  ete  was  nie  ’n  sukses  nie. 

Dit  beteken  dat  die  res  van  sy  aand  gedoem  is  tot  tob  en 
pieker,  en  vroeg  gaan  inkruip  om  lank  wakker  te  lê. 

Die  ete  het  misluk  omdat  sy  nie  geglimlag  het  nie.  Sy  het 
selfs  nie  opgekyk  nie.  Dit  was  moedswillig  en  wreed  van  haar, 
sy  kon  maar  opgekyk  het,  daar  was  niemand  anders  in  die 
kafee  nie.  A1  het  sy  net  opgekyk,  sonder  glimlag,  dit  sou  al 
genoeg  wees  het.  Dis  tog  nie  ’n  inspanning  om  vriendelik  te 
wees  nie? 

Dis  wat  meneer  Bruyns  dink  terwyl  hy  vir  kleingeld  by  die 
toonbank  staan  en  wag.  Maar  hy  verag  sy  eie  verraderlike  ge- 
dagtes;  hy  stoot  sy  onderlip  honend  uit:  het  ervaring  hom  nie 
gcleer  dat  vriendelikheid  juis  die  skaarsste  deug  onder  die 
son  is  nie?  En  waar  daar  wel  vriendelikheid  is,  moet  ’n  mens 
ook  maar  versigtig  wees:  die  boosheid  ken  ’n  duisend  vorme. 
Maar  die  glimlag  van  dié  meisiekind,  dis  vriendelikheid  waarop 
jy  kan  reken.  Of  so  het  hy  gedink. 

Toe  sy  die  eerste  maal  by  die  kafee  kom  eet  het,  plastiek- 
reënjassie  aan,  ’n  nat  haarsliert  teen  haar  voorkop  vasgeplak, 
het  sy  by  die  tafeltjie  regoor  syne  kom  sit.  Sy  het  koulik  cn 
verwese  gelyk. 

Hoe  het  dit  nou  weer  gebeur:  hct  sy  die  eerste  geglimlag,  of 
was  dit  hy  wat  geglimlag  het?  Oor  dié  kwessic  het  meneer 
Bruyns  geen  duidelikheid  nie.  Dit  kwel  hom,  want  baie  hang 
van  die  antwoord  af.  Gestel  dit  was  hy,  dan  was  sy  hoogstens 
hoflik,  soos  plattelanders  kort  na  hul  aankoms  in  die  stad  nog 
dikwels  is.  Maar  hy  dink  tog  dit  was  sy.  Ja,  dit  wil  al  na  hom 
terugkom.  Hy  het  sy  sopbord  tcruggestoot  — gortsop,  waar- 
van  hy  nie  hou  nie  — en  verveeld  aan  ’n  sny  brood  begin 
krummel  — wit  brood,  en  dit  na  hy  al  herhaaldelik  om  bruin 
brood  gevra  het.  Die  eetgerci  het  eensaam  op  die  geruite 
tafeldoek  gestaan.  Dis  toe  dat  hy  hom  van  haar  bewus  geraak 
het.  Sy  het  na  sy  kant  geloer  en  toe  . . . wat  tóé? 

Die  kafeebaas  kap  ongeduldig  met  ’n  muntstuk  op  die  glas- 
bakkie  waarin  hy  kleingcld  uitkeer. 

,,0,  ckskuus.  Dankic.” 

Maar  menecr  Bruyns  is  tog  geaffronteerd:  ook  bclecfdheid 
raak  ’n  verlore  deug.  Met  saamgeperste  lippe  trek  hy  sy  hand- 
skocne  aan,  heel  tydsaam,  net  om  die  Griek  te  irriteer;  hy  sit 
sy  hoed  op  en  lig  sy  kierie  van  die  rak  waar  hy  dit  altoos 
ophang.  Sonder  om  tot  siens  te  sê,  stap  hy  by  die  kafee  uit. 


31 


’n  Mens  moet  die  onbeskofte  uitlanders  op  hul  plek  hou.  Buite 
kan  hy  dit  nie  nalaat  om  ’n  slag  deur  die  kafeevenster  na  die 
meisie  te  kyk  nie.  Sy  sit  skuins  met  haar  rug  na  hom,  gespanne, 
ineengedoke.  Dit  wil  vir  hom  lyk  of  sy  opsetlik  met  haar  rug 
nou  na  hom  toe  sit.  Goed  dan,  as  dít  haar  houding  is.  Sy  kon  ’n 
vriend  in  hom  gehad  het.  Nou  sit  sy  met  probleme  wat  hy 
straks  vir  haar  kon  opgelos  het. 

Die  Griek  leun  op  sy  geldkas  of  dit  ’n  vriend  is.  Hy  sien  die 
bleek  gesig  van  meneer  Bruyns  en  frons.  ,,Gawd,  what  a nasty 
bloke.” 

Meneer  Bruyns  sien  die  Griek  en  stap  ken  in  die  lug  weg. 
Sy  kierie  markeer  ’n  koue  woede  wat  beide  die  Griek  en  die 
meisie  insluit.  Sy  kon  ’n  vrierid  in  hom  gehad  het.  Sy  moes  net 
die  bevrydende  woord  gespreek  het.  Hy  het  baie  lewens- 
ervaring.  Hy  kon  vir  haar  die  pad  gelyk  gemaak  het.  Want 
dis  duidelik  daí  sy  hulp  nodig  het.  Meneer  Bruyns  verslap  sy 
pas.  Hy  is  nou  in  ’n  rustiger  buurt,  weg  van  die  hoofwegver- 
keer  af.  Hier  kan  die  lente  nog  ’n  vasskopkans  kry.  Hier  ruik 
die  aande  nog  na  kaneel  en  vilette,  die  oggende  na  roosmaryn. 
En  met  die  wakkerword  sou  jy  aan  die  voëls  kon  hoor  dat  die 
blare  aan  die  bome  jonk  en  groen  is. 

Meneer  Bruyns  raak  dromerig.  Die  maan  leun  verlief  teen 
’n  bergpiek.  Die  piek  het  ’n  vereboa  om  die  hals. 

Sou  die  meisie  dalk  in  die  moeilikheid  wees? 

Meneer  Bruyns  steek  in  sy  spore  vas,  en  vir  ’n  oomblik 
hou  die  nag  sy  asem  in. 

Dit  kan  haar  bedruktheid  verklaar.  Dalk  het  sy  hom  nie 
doelbewus  geïgnoreer  nie.  Sy  het  so  krampagtig  met  haar 
sorge  gesit  dat  sy  van  niks  om  haar  bewus  was  nie.  Nog  ’n 
moontlikheid:  hy  het  haar  aan  haar  pa  herinner,  aan  die  oor- 
deel  wat  tuis  wag.  Maar  ag,  dan  is  die  kind  mos  in  ’n  ellendige 
toestand;  dan  het  sy  ’n  goeie  vriend  nodig.  Hy  moet  terstond 
omdraai  en  met  haar  loop  praat! 

Nou  is  meneer  Bruyns  dubbel  spyt  dat  hy  nie  vroeër  met 
haar  gesels  het  nie,  in  die  goeie  eerste  dae  toe  sy  gereeld  vir 
hom  geglimlag  en  geknik  het.  Miskien  is  sy  verbitterd  teenoor 
alle  mans.  Miskien  is  dit  hoekom  sy  nie  meer  vriendelik  is  nie. 

Sy  kierie  tik  net  hier  en  daar  teen  die  sement.  Maar  wanneer 
hy  weer  in  die  helder  verligte  hoofstraat  is,  raak  sy  gang 
onseker.  Hy  talm  by  ’n  skaal,  maar  weeg  hom  tog  nie;  hy  druk 
sy  kuif  reg  voor  ’n  spieël  op  ’n  winkelhoek  en  begin  ontydig 
voel  na  sy  kamersleutel.  Nog  veilig  — in  sy  boudsak.  Sy 
verligting  hieroor  is  buite  alle  verhouding. 

En  hoe  en  wat  moet  hy  vir  haar  sê?  Sê  nou  sy  is  nie  meer 
in  die  kafee  nie?  Hy  ken  nie  haar  adres  nie:  hoe  sal  hy  haar 
in  die  hande  kry?  Ën  wie  sê  vanaand  is  nie  die  aand  dat  sy 
iets  desperaats  gaan  doen  nie?  Dié  gedagte  spoor  hom  aan. 

Hygend  kom  hy  voor  die  kafee  tot  stilstand.  Deur  die 
kafeevenster  kyk  hy  na  binne.  Sy  is  nog  daar,  maar  sy  is  nie 

meer  alleen  nie.  Daar  sit  nou  'n  jong  man  by  haar  aan  die 
tafel.  Sy  moet  baie  van  hom  hou,  anders  sou  sy  nie  so  lank 
vir  hom  gewag  het  nie.  Die  jonq  man  se  een  hand  span 
krampagtig  om  'n  glas;  met  die  anáer  ■ — ’n  brandende  sigaret 
tussen  die  vingers  — maak  hy  sirkelbewegings  op  die  tafelblad. 
Hy  praat  al  hoe  vinniger,  slurp  aan  sy  Coca-Cola  sonder  dat 
hy  dit  weet,  leun  vorentoe,  oor  die  glas,  dat  sy  asem  vlak  in 
haar  gesig  is.  Eindelik  leun  hy  terug  op  sy  stoel,  sy  kniekoppe 
teen  die  tafelrand:  hy  is  vermoeid,  maar  kennelik  tevrede.  Hy 
trek  diep  aan  sy  sigaret,  en  vra  deur  ’n  blou  rookwolk  of  die 
meisie  hom  verstaan  het.  Sy  bloos  en  knik  halfhartig  ja. 

Dus  is  sy  verlief.  Meneer  Bruyns  weet  nie  hoekom  dié  besef 
hom  so  seermaak  nie.  Hy  wou  haar  help,  maar  sy  het  nie  hulp 
nodig  nie. 

Sy  is  opgetoë.  Eintlik  moet  hy  bly  wees:  hy  wou  haar  tog 
gelukkig  gesien  het.  Maar:  hý  wou  ’n  aandeel  aan  haar  geluk 
gehad  het.  Hy  wou  sy  teorieë  oor  haar  glimlag  bevestig  gesien 
het.  Nou  moet  hy  glo:  sy  het  hom  bloot  verdra,  dáárom  ge- 
glimlag,  geknik:  en  later,  toe  sy  agterdogtig  begin  raak  het, 
die  ou  bok  in  hom  vermoed  het,  het  sy  nie  meer  geglimlag  nie, 
selfs  nie  meer  opgekyk  wanneer  hy  kom  sit  het  of  opgestaan 
het  nie. 

Die  jong  man  het  die  Griek  nader  gewink.  Eers  dink  meneer 
Bruyns  dat  dit  om  ’n  bestelling  gaan,  maar  wanneer  hy  al 
drie  koppe,  dié  van  die  Griek,  die  meisie  en  die  jong  man,  na 
hom  sien  draai,  besef  hy  dat  hulle  oor  hom  praat.  Die  meisie 
lyk  ontsteld,  die  jong  man  is  kwaad  en  wil-wil  net  uit  sy  stoel 
uit  opstaan,  maar  die  Griek  kalmeer  hulle  en  beduie:  laat  alles 
aan  my  oor. 

Meneer  Bruyns  tree  terug,  uit  die  skerp  lig  uit,  maar  nes  hy 
wil  wegstap,  laat  die  stem  van  die  Griek  hom  op  die  plek 
vassteek.  Stadig,  met  die  waardigheid  van  ’n  verbannc  vors, 
draai  hy  hom  na  die  ronde,  olierige  Griek: 

,,Moet  nie  op  my  skree  nie.” 

,,Jy  moet  liewers  hier  wegbly,”  raas  die  Griek,  ,,jy  jaag  my 
klante  weg.  Loop,  soek  ’n  ander  plek.”  Hy  staan  bakarm  in 
die  lig  wat  by  sy  kafeedeur  uitstroom. 

,,Jy  hoef  nie  te  dink  ek  sal  weer  my  vocte  in  jou  nes  sit  nie. 
Ek  is  ’n  heer.” 

Meneer  Bruyns  stap  die  nag  binne.  So  ver  hy  gaan,  markcer 
sy  kierie  ’n  koue  woede  wat  die  ganse  wcreld  insluit. 

Die  Griek  kyk  hom  agterna.  Seífs  wannecr  hy  hom  nie  mecr 
kan  sien  nie,  hoor  hy  nog  die  kierie  op  die  .sypaadjie  stamp. 

KOOS  MEIJ 


HIMNE  AAN  DIE  STAD 

Slank  geboue  van  my  stad! 

en  tussen  julle  — op  blink-swart  strate  — 

uoep!  toet!  sein  die  robotte! 

O!  slank  geboue  van  my  stad. 

Op  die  buitewyke  breek  lomp  hande 
die  trekkers  wat  jy  bou 
— word  .slag'  oor  klip  gegiet  (!) 
beton  nagemaak 
lelik  gemaak 
plavleisel  vir  varke! 

O!  slank  geboue  van  my  stad! 

Hier  bou  jy  skoon  en  bruikbaar  dinge, 
hier  klop  die  wissel  van  dic  brein 
elektries  heen  en  weer 
en  skep  patroon,  struktuur. 

Dáár  vér,  tussen  gras  en  wind 
jóú  namaaksel: 

lomp  huise,  verroeste  enjins  — 
ongevormde  rorschach-vrat!  - - - 

O!  slank,  o slank  geboue  van  my  stad! 

PRAAT:  PRAAT 

Nou:  Laat  ek  met  toespraak  en  met  handgebare 
Heendraf  oor  eeue  se  uitgesprokenheid; 

Laat  ek  praat  téén  menslike  kleinlikheid, 

Vir  menslike  heerlikheid. 

Maar  meer:  dat  ek:  Van  Gogh 

Wringend:  daar  sit/staan/gaan  jy  MENS 
Skepsel  van  God:  met  jou  sere  rou. 

Meer:  dat  julle:  Moses: 

Die  hand,  so  aaklig,  mag  aanskou 
En  sien:  interpreteer! 

Maar  meer:  dat  húlle:  Luther  — 

(Die  Fariseër,  die  wit  gemuurde 
bouers  van  skulp,  van  doodskis.)  ■ — 

Dat  húlle:  Luther. 

Nee  nou:  Vergeet  die  toespraak  en  die  handgebare 
Dic  praat,  die  handgeswaai:  laat,  staan. 

Boetseer  dié  lewende  tafereel  van 
Menslike  (kleinlikheid)  klein-méns-heid 
Van  menslike  heerlikheid. 


MENNO  STENVERT 


UITNODIGING  VAN  DE  VLIEG 

De  vlieg  nodigde  mij: 
kom,  loop  mee  met  me 
naar  boven, 
over  het  gordijn, 
neem  mijn  poot  — 
ik  zal  je  heipcn 
als  je  voeten  glijden. 

Ik  knikte  gretig 
en  zag  mijn  wereld 
groter  worden  onder  mij, 
maar  werd  moe 
van  het  steilc  lopen: 

Leer  mij  vlicgen, 
vroeg  ik  hem. 

Hij  zag  mij  aan 
met  duizend  vlakjes 
van  zijn  ogcn: 

Dat  kan  ik  niet 

omdat  jij  geen  vleugels  hebt. 

Ik  bedankte  hem, 

lict  zijn  poot 

uit  mijn  handen  glijden 

en  viel  naar  mijn  menselijk  bed. 


Debuutbundels  wat  te  gou  te  veel  krediet  kry,  word  dikwels 
opgevolg  deur  debietbundels. 

JEANNE  GOOSEN 


NABEELDE 

érens 

wil  ek  alleen  wees 
ep  stil  wees 

om  te  onhou  hoe  jou  vingers 
oor  my  wondc  gevoel  het 


soms  skop  ek  nog 
akkers  rond 

in  Stellenbosch  se  strate 
so  half  beneuk 
en  other  wise 

♦ ★ * 
half  beneuk 

is  hy  die  wêreld  ingelaat 
waar  hy  heeldag 

tussen  treinspore  en  sandgate  dwaal 
met  ’n  eensnaar-kitaar 

wat  hy  aldag  tokkel 
en  dringend  tokkel-tokkel 
asof  daar  êrens  iets  is 
êrens  hy 


STOUTE  KABOUTER 

Op  hierdie  dubbelbed 

(om  te  dink) 

is  jy  onverwags 

een  rissie-rooi  oggend 

in  Maart 

gebore 

met  erdvarkskreeu 
en  langerige  ore 


ir  ir  ir 

Resensente  staan  altyd  voor  die  gevaar  dat  hulle  by  herlees 
van  ’n  werk  tot  nog  ’n  resente  uitspraak  verlei  word. 

IZAK  VAN  DRR  WRSTIIUIZRN 


DROOM 

Rk  weeg  wolkkrabbers  op  my  hand 
en  koop  my  villas  vir  kontant. 

Groen  kweek  bedek  die  stof.  die  steen, 
rooi  ronding  van  my  wang  die  been. 

Trots  uit  my  vrou  se  oë  straal 
die  blou  ster  uit  die  skag  gehaal. 

Die  keel  waarom  die  halssnoer  pas, 
is  wit  soos  been  en  broos  soos  glas. 

My  vierverdieping-villa  was 
rots  op  die  rant  en  stormvas  — 

maar  in  ’n  ander  eeu  het  ek 
drie  grafte  in  die  sand  ontdek: 

Een  kis,  my  lyfwag  s’n,  was  hout, 
myne  ivoor,  my  vrou  s’n  goud. 

Maar  drie  geraamtes  uitgespit 
was  aldrie  been  — en  ewe  wit. 


HONGER  KIND 

Vergeefs  het  ek 
gesoek  na  God 
waar  lelies  langs 
kateders  bot. 

Verlate  hct 
hy  snags  gehuil: 
die  honger  kind 
wat  in  my  skuil. 

Ek  het  hom  in 
’n  krot  gevind 
en  hom  gevoed: 
die  honger  kind. 

Wit  stiltes  het 
toe  oopgeblom 
en  God  het  uit 
my  hart  gekom. 


VIËTNAM,  KERSFEES  1965 

Om  twaalfuur  bars  die  vuurpyl  oop: 
klein  reënboog  van  verlore  hoop. 

Kanonne  het  nou  stil  geword. 

Soldatestemme  sing  tot  God. 

Een  man  dink  aan  sy  vrou  en  kind, 
een  lag  waansinnig  teen  die  wind: 

,,God  het  die  wêreld  liefgehad 
wéét  Hy  die  ding  het  vlam  gevat?” 

Hoog  blink  die  satelliet  verby: 
na  wie  sal  hy  die  herders  lei? 


N.  SWART* 


SONNET 

Hy  staan  orent,  ’n  reus  teen  hemelsblou, 

Die  kop  omhoog,  die  horings  wydgesprei; 
Geen  klank,  geen  wind  kan  hom  vertel  van  my 
Waar  ek  die  swart  doodsneller  op  hom  hou. 
Die  skoot  knal  hard,  sy  bene  knak  en  vou, 
Dan  stort  die  dier  swaar  grond  toe  neer  en  bly 
’n  Oomblik  snorkend,  hyg  en  skop  voor  hy 
Vir  oulaas  sug.  As  ek  sy  dood  aanskou, 
Wonder  ek  wat  die  toeícoms  vir  my  hou 
En  bid  ek  dat  ’n  stadig  dood  vir  my 
Nooit  in  sy  stywe  wurggreep  vas  sal  gryp 
Of  gryse  ouderdom  my  krag  verflou! 

Nee,  liewer  dan  dié  woeste  dood  vir  my 
As  ’n  dood  wat  jare  wagtend  nader  sluip. 


* — ’n  l4-jarige!  (Red.) 

C.  F.  RLIDOLPH 


TIPOGRAFIESE  EKSPERIMENTE  (2) 

Kan  dit  slaag? 

André  P.  Brink  se  roman,  Orgie,  stel  ons  voor  die  probleem 
van  die  tipografie  as  medegeselser  in  die  taalkunswerk.  Nie 
net  die  taal  nie  maar  ook  die  tipografie  moet  nou  deelneem 
aan  die  voltrekking  (bestaan)  van  die  boodskap.i 

Op  die  gevaar  af  dat  mens  hom  woorde  in  die  pen  kan  lê 
wat  hy  nie  presies  so  bedoel  nie  gaan  ek  tog  probeer  om  'n 
artikel  waarin  Brink  sy  teorie  i.v.m.  die  tipografie  uiteensit 
hier  kortliks  op  te  som  sover  dit  sy  hoofargumente  betref.*-^ 

In  dié  interessante  artikel  beweer  hy  dat  die  vernuwing  in 
die  moderne  skilderkuns,  musiek  en  literatuur  juis  geleë  is  in 
die  ,,kreatiewe  ontginning  van  die  medium.”  Hy  glo  dan  dat 
die  medium  nie  meer  ,,deurskynende  glas”  is  nie,  maar  dat  dit 
,,’n  (a)ktiewe  en  waarneem£>are  rol”  in  die  kunswerk  speel. 
Nou  hiermee  wil  ek  nie  sonder  meer  foutvind  nie. 

Voor  ek  egter  saam  met  Brink  oor  sý  brug  loop,  wil  ek 
eers  weet  of  die  brug  ons  én  die  skilderkuns  én  die  musiek  én 
die  poësie  én  die  prosa  kan  dra.  Self  twyfel  hy  blykbaar  nie 
daaraan  nie,  anders  sou  hy  nie  Orgie  aan  die  genade  van  so  ’n 
struktuur  toevertrou  het  nie.  Etlike  digters  in  Tydskrif  vir 
Letterkunde  lewer  ook  bewys  van  hulle  vertroue  in  die  tipo- 
grafiese  ..andersheid”  van  ’n  gedig:  wit  en  nogmaals  wit  as 
aanvaarde  konvensie  wat  jy  nou  maar  eenmaal  nakom  as  jy 
gedigte  pleeg. 

Brink  gebruik  in  sy  artikel  die  term  ,,medium”  vir  die  be- 
paalde  tekensisteem  ,,waarin  die  (kuns-)werk  tot  stand  kom.” 
In  die  skilderkuns  is  ,.Iyn,  vlak,  kleur,  lig-en-skaduwee,  ens.” 
eintlik  maar  net  ,,bydraende  elemente”  terwyl  die  verf  self  ’n 
,,middeI-tot-’n-doeI”  is  en  die  medium  genoem  word.  In  die 
drama  is  die  medium  nie  net  die  woord  of  die  taal  nie,  ,,maar 
ál  die  middele  wat  daar  op  ’n  verhoog  aangewend  kan  word.” 
Die  bewuste  aanwending  van  hierdie  nie-taalmiddele  én  van 
die  taal  self  noem  Brink  nou  ,,kreatiewe  ontginning  van  die 
medium.”  Ons  mag  nou  wel  vra:  As  kleur,  lig-en-skaduwee  in 
’n  skildery  bydraende  elemente  is,  waarom  is  die  aanwending 
van  nie-taalmiddele  op  die  verhoog  (beligting,  dekor)  nou 
mcdium  en  nie  meer  bydraende  elemente  nie?  Uit  sy  verdere 
argumente  wil  ons  net  enkele  hoofpunte  aanstip.  Hy  beweer: 

,,In  die  poësie  lê  die  aksentverskuiwing  na  die  medium  (dus: 
na  lééspoësie;  waar  die  tipografie  ewc  belangrik  as  klank  en 
beeld  is  ■ — om  daarmee  die  grondverskil  t.o.v.  die  prosa  te 

bevestig)  voor  die  hand”  (k.v.m.).  As  ons  Brink  reg  verstaan, 
is  daar  by  die  poësie  dus  ’n  bewuste  ,,kreatiewe  ontginning  van 
die  medium.”  Mag  ons  nou  vra  of  lees  as  aktiwiteit  nie  in  elk 
geval  onlosmaaklik  deel  van  die  verskynsel  is  wat  ons  as 
poësie  waarneem  nie?  En  dus  ook  van  prosa?  Wat  wil  hy  dus 
met  lééspoësie  sê? 

Die  volgende  argument  moet  ons  later  noukeurig  bekyk:  ,,In 
die  moderne  — en  spesifiek  die  eksperimentele  — roman  word 
die  taal  egter  nes  die  verf  in  die  skildery,  die  tipografie  in 
di,e  poësie,  die  beligting  in  die  toneel,  waarneembaar  aktief, 
omdat  dit  deelneem  aan  die  werk.”  Nie  verniet  wys  die  titel 
van  sy  artikel  met  ’n  beskuldigende  vinger  na  die  literêre 
kritiek  nie,  want  die  slotsom  waartoe  hy  kom,  is: 

,,Solank  as  wat  ,vreemde’  prosa  (los  sintaksis,  elliptiese 
konstruksie,  kursivering,  vraag-en-antwoord,  simultane  kon- 
struksie,  ens.)  net  uit  die  hoogte  bestempel  word  as,  eksperi- 
menteel  . . . en  nie  as  ewe  wesenlik  deel  van  die  roman  as  wat 
Picasso  se  flenters  papier  deel  van  sy  skildery  vorm  nie,  sal 
ons  prosa  hom  vergeefs  probeer  vernuwe.”  (p.l6). 

Hier  is  twee  sake  waaroor  ons  so  in  die  verbygaan  kom- 
mentaar  kan  lewer:  die  tweedeling  taal  en  kunswerk,  of  verf 
en  kunswerk  lyk  my  nie  gesond  nie.  Die  literêre  teorie  het 
ten  minste  al  besluit  dat  die  gedig  ’n  stuk  geordende  taal  is. 
Dit  is  taal  in  aksie. 

Ons  moet  onthou  dat  die  taal  as  middel  tot  kommunikasie 
maar  ’n  instrument  is  om  nie-waarneembare  inhoude  (populêr- 
weg  noem  ons  die  inhoude  gedagtes)  vir  ’n  tweede  persoon 
waarneembaar  te  maak.  Daarvoor  beskik  die  taal  oor  bepaalde 
vermoëns  wat  in  sekere  opsigte  besonder  doeltreffend  is.  Op 
sy  beste  kan  los  sintaksis  (waar  dit  nie  in  dialoog  funksioneel 
voorkom  nie)  slegs  storing  wees,  erosie  van  die  boodskap.  Ek 
dink  ons  sal  dit  later  met  dieselfde  agterdog  bejeën  as  wat  ons 
vandag  die  veelgenoemde  digterlike  vryheid  bejeën.  Die  voor- 
beelde  wat  opgenoem  word,  is  gewoonlik  voorbeelde  van  dig- 
trelike  swakheid.  Die  groot  digter  het  dié  soort  vryhede  nie 
nodig  nie.  Hy  kan  die  taal  as  presisie-instrument  hanteer 
sonder  om  dit  geweld  aan  te  doen.  Die  modernistiese  manipu- 
lasie  van  die  taal  én  tipografie  is  ’n  poging  om  die  taal  meer 
te  laat  sê  as  wat  dit  gewoonweg  kan.  Maar  as  ’n  roer  nie 
om  ’n  draai  kan  skiet  nie  help  dit  nie  om  die  loop  met  ’n 
hoek  van  90  grade  te  buig  nie!  Let  maar  op  hoe  die  jong 
digter  lang,  dubbelloop-woorde  inspan.  Vgl.  maar  Elisabeth 
Eybers  se  eerste  bundel  met  haar  laaste  werk.  Hoe  beter  sy 
skryf  hoe  korter  word  die  woorde  — wat  nie  heeltemal  waar 
is  nie,  maar  tog  op  ’n  tendens  dui. 

Die  tweede  saak  wat  ek  wil  noem,  is  Picasso  se  flenters 
papier  wat  dan  wesenlik  deel  van  die  skildery  vorm.  Maar 

natuurlik!  Dis  nog  ’n  ruimtelike  medium  om  te  Iielp  sê  wat 
daar  gesê  moet  word.  Maar  tipografie  is  NIE  medium  nie!  Dis 
’n  verdere  kodevorm  of  notasie  van  die  taal:  wat  klank  moes 
wees,  word  nou  deur  ander,  swygsame  tekens  voorgestel  sodat 
dit  ruimtelik  waarneembaar  kan  wees  vir  die  gesigsintuig. 
Brink  se  argument  kan  dus  slegs  die  waarheid  wees  as  kuns- 
werk  en  tipografie  dieselfde  ding  was.^  Vir  hom  is  dit  waar- 
skynlik;  vir  my  nie.  En  ons  is  waarskynlik  albei  halfpad  reg  en 
verkeerd. 

In  die  volgende  paragrawe  wil  ons  sonder  om  met  Brink 
rusie  te  maak  ons  probleem  gaan  beskou  vanuit  die  stand- 
punt  van  die  Kommunikasieleer.  Ons  beskou  die  kunswerk 
dus  as  ’n  koramunikasiegeval.  Ruimte  ontbreek  om  die  prinsipes 
van  die  Kommunikasieleer  hier  uiteen  te  sit.  Ons  kies  kortpad 
en  verklaar  dat  as  die  kunswerk  kommunikasie  is,  dan  is  die 
skrywer  of  die  skilder  of  die  dramaturg  die  Scnder  van  die 
boodskap  en  die  leser  of  toeskouer  is  die  Ontuanger.  Nou 
sprcek  dit  vanself  dat  Sendcr  en  Ontvanger  nie  bymekaar  kan 
uitkom  as  hulle  die  fisiese  ruimtc  tussen  hulle  nie  kan  oorbrug 
nie  — die  een  is  immers  hier  en  die  ander  is  daar.  Ek,  as 
sender  van  hierdie  boodskap  (hoeveelheid  informasie),  en  u as 
leser,  is  tog  nie  in  dieselfde  vel  gehuisves  nie!  My  boodskap, 
(nes  enige  skrywer  s’n)  moet  in  so  ’n  fisiese  gedaante  na  u 
kom  dat  u sintuie  (oog,  oor,  tassintuig)  dit  minstens  kan  waar- 
neem.  Ons  kan  boodskappe  net  d.m.v.  ons  sintuie  ontvang. 
Die  ruimte  tussen  hier  en  daar,  tussen  sender  en  ontvanger, 
moet  met  ’n  fisiese  ding:  lug  of  telefoondraad,  of  bladsy 
papier,  ,,oorbrug”  word  sodat  die  boodskap  in  ’n  fisiese  vorm 
via  hierdie  verbindingsAranaa/  die  ontvanger  kan  bereik.  Terwyl 
u hier  lees,  bereik  my  boodskap  u in  die  vorm  van  ’n  reeks 
ligprikkels  (nie  letters  nie!)  wat  op  u retina  val  en  daar  in- 
gewikkelde  prosesse  aan  die  gang  sit.  As  ek  met  u sou  praat. 
sou  u ’n  reeks  versteuringe  van  die  lugmolekules  akoesties 
waarneem  terwyl  dit  die  trommelvlies  van  u oor  fisies  hcen  en 
weer  skud. 

Ons  kan  nou  terugkeer  na  Brink  se  stelling  i.v.m.  die  drama. 
Hy  beweer:  ,,In  die  drama  is  die  medium  nie  net  die  woord 
of  die  taal  nie,  maar  ál  die  middele  wat  daar  op  ’n  verhoog 
aangewend  word.”  In  sekere  opsig  is  dit  waar.  maar:  hier 
word  natuurlik  nie  onderskei  tussen  die  drama  as  ’n  boodskap 
(hoeveelheid  informasie)  en  dic  iiitvocring  van  daardie  bood- 
skap  nie,  Die  boodskap  is  oorspronklik  ,,iets”  wat  die  Sender 
wil  sê,  ’n  sekere  hoeveelheid  informasie  wat  hy  wil  oordra. 
Hierdie  iets  (gedagtes,  denkbeelde,  bedoelde  effekte,  ens.)  word 
op  pad  na  die  ontvanger  ’n  reeks  fisies  waarneembarc  tckens 
(aanduidinge  van  iets  anders  dus).  Aan  hierdie  fisiese  tekcns 
(klankgolwe  of  swart  merkies  op  papier)  gee  ons  soms  die  naam 
TAAL  en  Brink  noem  dit  die  medium.  Ook  sé  ons  dikwels 
dat  hierdie  waarneembare  merkies  op  papier  die  gedig  is.  dic 

drama  is.  Eintlik  is  die  bg.  stelling  ’n  gruwelike  denkfout,  maar 
dit  behoort  nou  duidelik  te  wees  dat  die  waarneembare  bood- 
skap  op  papier  en  die  lees  daarvan  of  die  uitvoering  daarvan 
in  ’n  teater  twee  verskillende  fases  van  die  kommunikasie- 
proses  is.  Lees  en  kyk  is  die  ontvanger  se  bydrae  om  die  bood- 
skap  binne  sy  eie  senustelsel  te  kry.  Die  opvoering  se  beligting 
en  dekor  wat  waargeneem  word,  is  die  middele  waarmee  die 
boodskap  ,,uitgevoer”  word  en  kan  nie  as  medium  gelykgestel 
word  aan  die  tipografie  nie.  Die  gedrukte  bladsy  is  immers  geen 
uitvoering  van  die  boodskap  nie  maar  ’n  kanaal  wat  die  bood- 
skap  dra.  Ons  weet  egter  reeds  Brink  wil  die  tipografie  laat 
,,saampraat”.  Hy  wil  die  kanaal  aktief  laat  deelneem  aan  die 
werk.  Daarom  sê  B.,  is  die  tipografie  ewe  belangrik  as  klank 
en  beeld,  en  hy  praat  uitdruklik  van  lééspoësie.  As  dit 
hardoplees  is,  kan  ons  vra:  nou  hoe  verklank  jy  tipografie? 
En  by  stillees  val  die  klank  weer  in  stilte.  Dit  lig  alweer  die 
vraag  uit:  waar  bestaan  die  gedig?  Wat  is  die  gedig? 

En  nou  mag  ons  ook  vra:  wat  sê  die  woord  Hniaai  in  6 pt.- 
letters  nou  soveel  anders  as  Uniaal  in  12  pt.-letters?  Is  dic  een 
se  duim  korter,  of  is  die  ander  een  s’n  langer?  Ek  hoor  die 
teenargument  dat  mens  na  die  spesifieke  gedig  moet  gaan  en 
die  besondere  geval  moet  ondersoek.  Toegegee.  In  ons  vorige 
artikel  het  ons  aangetoon  dat  Etienne  le  Roux  bv.  dit  regkry 
om  met  hoofletters  in  sekere  gevalle  iets  meer  te  sê.  Die 
voorwaarde  is  net:  die  nuwe  betekenis  van  die  afwykende  en 
nie-konvensionele  vorme  moet  uit  die  konteks  self  verklaar  kan 
word. 

Wat  Brink  taal  en  soms  medium  noem,  is  in  sekere  opsig 
maar  net  die  stof  wat  trek  waar  ’n  boodskap  verbygegaan  het. 
Anders  gestel:  dis  die  spoortjies  wat  die  boodskap  laat  op  sy 
tog  na  ’n  ontvanger.  Die  waarneembare  is  die  [isiese  vorm 
waarin  die  boodskap  in  die  kanaal  verkeer.  Uit  so  ’n  kanaal 
(’n  bladsy)  kan  verskeie  ontvangers  dit  ontvang.  Maar  die 
leser  ontvang  nooit  die  waarneembare  letters  nie.  Dit  bly  maar 
prikkels  wat  elektrochemiese  prosesse  aan  die  gang  sit,  net 
soos  klanke  soortgelyke  prosesse  veroorsaak.  Eers  binne  jou 
eie  senustelsel  ,,sien”  jy  eintlik  die  boodskap  en  neem  dit  sy 
bedoelde  afmetings  aan  — meesal  onwaarneembaar  en  onvoor- 
spelbaar.  Die  tipografiese  eksperiment  wil  natuurlik  die  spoor- 
tjies  self  ontgin.  Nadat  die  taalvorm  (woorde,  sinne,  ens.) 
klaar  gekies  is,  moet  dit  nou  verder  vervorm  word  met  die 
doel  om  dit  bykomende  informasie  te  laat  dra,  of  meer  te  laat 
sê.  Dis  dus  ’n  toevoeging  tot  die  boodskap  ná  dit  ’n  waarneem- 
bare  vorm  aangeneem  het.  As  sodanig  is  dit  ’n  wysiging  van  die 
boodskap. 

Hierdie  manipulasie  van  die  boodskap  nadat  dit  ,,buite  die 
vel”  van  die  sender  is,  kan  egter  baie  maklik  misverstaan  word. 
Ons  weet  dat  die  woorde  as  tekens  (vir  sake  uit  die  menslike 
werklikheid  soos  ons  dit  ken),  op  aanvaarde  konvensies  berus. 

Dic  woord  tafel  kan  verskeie  sake  aandui:  viervoetige  huisdier 
wat  van  hout  gemaak  is,  boonste  vlak  van  ’n  geslypte  diamant, 
hoogte  van  ondergrondse  watcr,  ens.  By  die  tipografie  het  ons 
nou  o.a,  ook  te  doen  mct  die  mens  se  vermoë  om  vorme  tc 
herken.  So  herken  die  meeste  van  ons  die  volgende  as  voor- 
beelde  van  die  letter  G:  — 


G G G G 

Ons  eien  hulle  almal  as  broers  van  G omdat  ons  geleer  het 
dat  G al  daardie  vorms  en  nog  al  die  ander  vorms  (soos  ons 
elkeen  dit  skryf)  kan  aanneem.  Sodra  ons  egter  wil  hê  dat 
G(l)  iets  anders  moet  sê  as  G(2)  omdat  dit  'n  ander  vorm 
het,  kan  ek  nie  maar  begin  skrywe  en  verwag  dat  die  leser 
moet  raai  watter  bedoelinge  ek  gehad  het  nie.  Dic  konvensie 
sê  G(l)  en  G(2)  dui  variante  vorme  van  G aan  en  niks 
meer  nie.  Om  die  bestaande  konvensie  te  wysig.  moet  die 
konteks  nou  bykomende  informasie  verskaf  oor  dic  nuwe 
betekenis  van  G(2)  of  'n  deel  van  die  boodskap  sal  verlore 
gaan. 

Dit  onderstreep  wat  Peirce  in  sy  Pragraatiese  Teorie  oor 
Tekens  bevind  het;  Tekens  word  slegs  in  verhouding  met 
mekaar  gebruik,  dus  in  ’n  werkende  sisteem  van  tekens,  maar 
nooit  in  isolasie  nie.  Of  soos  hy  dit  stel:  ,,Elke  teken  het  ’n 
ander  een  nodig  om  dit  te  interpreteer.”4 

Waar  Brink  verwag  dat  almal  aan  ’n  swart  bladsy  dic- 
selfde  ,,universelc”  betekenis  raoet  heg,  maak  hy  natuurlik  staat 
op  die  mens  se  vermoë  om  bv.  rooiheid,  vierkantigheid,  of 
rondheid  waar  te  neem  en  as  sodanig  te  herken.  Maar  agter 
díe  swartheid  as  universele  eienskap  van  voorwerpe  wat  lig 
absorbeer,  verberg  hy  nou  blykbaar  ’n  betekenis  wat  hy  mis- 
kien  makliker  met  ’n  woord  en  veel  minder  ink  kon  aangedui 
het.  Die  leser  moet  nou  afleidinge  maak  en  die  nuwe  betekenis 
van  swart  abstraheer.  Daarmee  is  die  werk  aan  die  chaos 
van  die  lesers  se  interpretasies  uitgelewer,  tensy  die  konteks 
natuurlik  genoeg  bykomcnde  informasie  verskaf  oor  die  nuwe 
gebruik  van  swartheid  as  kleur.  Swartheid  (in  Peirce  se 
taal)  het  ’n  ander  teken  nodig  om  dit  te  interpreteer. 

In  Orgie  word  inderdaad  sulke  ander  tekens  as  sleutels 
verskaf.  As  ons  kyk  na  die  opset  (ons  hou  die  boek  dwars 
voor  ons)  lyk  die  bladsy  so: 

OPSET 

PERSONE 


hy 


sy 

TYD 


’n  hede 
'n  verlede 

’n  duur 

PLEK 

Brink  sê  soos  duidelik  soos  maar  kan  kom  dat  die  linkerkant 
gebruik  gaan  word  vir  die  hy-sake  en  die  regterkant  vir  sy- 
sake.  Ook  dat  die  gedeeltes  wat  in  gewone  romeinse  skrif 
gedruk  is  te  doen  het  met  die  hede.  Die  verlede  is  dan  kursief 
terwyl  sake  wat  voortduur  (’n  duur)  vet  gedruk  is.  So  word 
aanhalings  uit  die  Bybel  in  vet  gedruk.  Ook  dinge  wat  deur 
die  karakters  in  die  werk  as  ewige,  durende  waarhede  ervaar 
word.  Nou  kan  die  leser  wel  verskil  van  die  karakters  en  stry 
oor  die  ewigheidswaarde  van  sommige  waarhede,  maar  dan  is 
ons  nie  meer  met  ’n  tipografiese  probleem  besig  nie. 

Maar  dat  Brink  ook  sy  tipografiese  tekens  gebruik  sonder 
om  sy  leser  in  te  lig  oor  die  nuwe  betekenis  wat  hulle  moet 
dra,  lei  geen  twyfel  nie.  Op  bl.  91  staan  ondermekaar 

X 

X 

X 

Die  laaste,  groot  swart  X staan  letterlik  tussen  hemel  en 
aarde,  in  isolasie.  Sy  betekenis  is  ’n  privaat  aangeleentheid 
tussen  gebruiker  en  teken,  ’n  afspraak  waaraan  die  leser 
en  die  konteks  hoegenaamd  geen  deel  het  nie.  Verder:  die 
konteks  verklaar  dat  die  swart  op  bl.  93  die  nag  moet  wees, 
maar  wat  sê  die  wit  op  bl.  92?  Daar  is  natuurlik  groter  en 
kleiner  wit.  Tydsverloop?  As  wit  die  tydsverloop  aandui 
(soos  mense  beweer)  en  dis  ’ir  tipografiese  teken  met  bete- 
kenis,  moet  dit  in  hierdie  werk  ook  saampraat  op  bl.  94  waar 
net  ’n  groot  rooi  5 die  begin  van  die  volgende  afdeling  aandui. 
Moet  die  ,.wit”  tussen  afdelings  van  die  werk  hier  dus  beskou 
word  as  inherente  deel  van  die  teks?  En  op  bl.  106  is  daar 
hoegenaamd  NIKS  om  aan  te  dui  dat  die  einde  van  die  werk 
bereik  is  nie.  Die  leser  word  nou  verwag  om  om  te  blaai  en 
die  wit  bo-aan  bl.  107  te  begin  ,,lees”.  Eers  as  hy  onder  aan 
die  bladsy  lees  dat  die  kopiereg  voorbehou  is,  ontdek  hy  dat 
hy  reeds  uit  die  ,,wêreld  van  die  woord”  as  struktuur  getree 
het  en  nie  meer  ,,leser”  van  die  kunswerk  is  nie.  Die  tekening 
teenoor  die  binne-buiteblad  dui  egter  weer  aan  dat  die  tipo- 
graaf  verwag  het  dat  dié  bladsy  óók  die  oog  moet  vang.  Is 
ons  daar  nou  weer  lesers?  Literêr  gesproke  stel  ,,Orgie”  ons 
dus  voor  heelwat  interessante  probleme. 

Persoonlik  het  ek  Orgie  as  eksperiment  geniet  — tot  die 
nuutheid  afgeslyt  het,  of  totdat  die  konteks  nie  meer  verklaar 

het  wat  nou  met  die  tipografie  gesê  word  nie:  bv.  op  bl.  30 
waar  vermoedelik  pyn  skielik  aangebied  word  as 

P 

y 

n 

Die  vaagheid  van  die  betekenis  van  die  wit  in  Orgie  laat 
jou  nou  dadelik  vra:  wat  sê  die  wit  weerskante  van  p en  y en 
n?  Wat  is  dus  die  betekenisveld  van  die  wit  in  hierdie  boek? 
En  bepaal  die  konteks  watter  betekenis  geaktiveer  word? 

Slotsom 

Tipografiese  eksperimente  kan  slaag  as  die  wette  van  kom- 
munikasie  in  ag  geneem  word.  Een  daarvan  is  dat  ’n  kanaal 
nie  ooreis  moet  word  nie.  Kanale  het  beperkte  kapasiteite  om 
boodskappe  te  dra.  Brink  bv.  bou  bykomende  informasie  in  die 
kanaal  in.  Dit  lei  maklik  tot  erosie  van  die  boodskap,  omdat 
dit  ongewone  tekens  gebruik  en  beslis  agterna  tot  die  bood- 
skap  se  klaargekose  kodevorm  toegevoeg  is.  As  die  konteks 
self  egter  genoeg  informasie  verskaf  oor  die  bedoelinge  van  die 
nuwe  konvensie  kan  dit  slaag.  Tog  lyk  dit  in  1966  bietjie  naïef 
om  van  ’n  leser  te  verwag  hy  moet  van  pyn  minder  maak  as 
van  PYN  of  as  van  PPYYNN,  net  omdat  die  hoofletters  meer 
ink  nodig  het.  Ek  kon  dalk  dink  pyn  is  ondraagliker  omdat 
sterk  gif  in  klein  botteltjies  kom! 

Selfs  die  mees  alledaagse  kommunikasie  is  eintlik  ’n  dobbel- 
spel  waarin  die  sender  van  die  boodskap  maar  hoop  dat  die 
ontvanger  die  boodskap  betreklik  onbeskadig  uit  die  kanaal  sal 
ontvang  en  waar  hy  hoop  dat  die  ontvanger  naasteby  dieselfde 
betekenisse  heg  aan  die  tekens  wat  hy  gebruik.  Die  feit  dat 
vriende  soms  kwaad  word  oor  ’n  onskuldige  opmerking  bewys 
dat  kommunikasie  maar  ’n  lukraak-proses  is.  Om  dit  nou  te 
vererger  deur  die  kanaal  self  ook  met  vae  of  onkonvensionele 
boodskappe  te  laai,  lyk  my  so  ’n  bietjie  na  moeilikheid  soek. 
Maar  dis  glo  in  die  aard  van  die  letterkunde. 


1)  „Boodskap”  is  hier  ongeveer  gelyk  aan  alles  'wat  d.m.v.  die  taal  gesê  word, 
ook  die  affektiewe  bedoelings  agter  die  woorde  vorm  deel  van  die 
boodskap  as  hoeveelheid  informasie. 

2)  Brink,  Ándrê  P.  Kortsluiting  in  die  Kritiek,  Scstiger,  1 nr.  1,  p.  11  vlg. 

3)  As  die  musieknote,  die  notasie  van  die  lied  ot  fuga  dus,  gewysig  word, 
wysig  die  lied.  Die  tipografie  as  notasie  van  die  gedig  is  egter  nie  so 
saakgebonde  as  musieknotasie  nie.  By  die  taal  het  jy  reeds  met  allerlei 
onsekere  grade  van  abstraksie  te  doen  wat  deur  tipografiese  eksperimente 
verder  vertroebel  word. 

4)  Cherry,  Colin:  On  Human  Communication  (A  Review,  a Survey  and  a 
Criticism),  New  York,  1957,  p.  263  vlg. 

MARIÉ  BLOMERUS 


NAG  PROE  MY  MOND 

Nag  moenie  sterretjies 

proe  nie 

proe 

my  mond 
jasmyn 
bitter  alwyn 
proe  my  woord 
seer  hart 

Nag  moenie  my  dood 

proe  nie 

drink 

dit 

met 

dorstige  teue 


KAALVOET  OOR  DENNENAALDE 

Sondagmóre 
in  plek  van  kerk 
neem  my  vader 
my  hand 
gaan  ons 
berg-op 

op  onder  dennebome  langs 

kaalvoet  oor  pragtige  naalde 

soek  na  ’n  waterslang 

tot  by  ’n  kolk 

Toe  hy 

olyfgroen  kom 

bespring  ons  hom 

en 

ek  mag  hom  dra 

berg-af 

af 

vrolik  lig  vry 

kaalvoet  oor  pragtige  naalde 
aartsvyand  met  deernis 
glad  in  my  greep 
sonder  renons 

MANE  VAN  GRANATE 


Durf  nie  bly  wees 
oor  mane 
van  granate 
eerste  swawels 
lente 

iemand 
se  lyf 

word  verbrysel 

iemand 
se  brein 
word  gebreek 

iemand 
lig  ’n  laken 
en  skreeu 

iemand 
se  Bloed 
loop 
oor 
die 

Sneeu 


Letterkunde  wat  vir  iets  gebruik  kan  word,  is  nie 
letterkunde  nie. 


meer 

U.  M.  GERRYTS 


’N  SKROEF  LOS  IN  ONS  VERSPRODUKSIE 

Ons  boog  daarop  dat  die  Afrikaner  se  geestelike  groei  — 
van  die  kinderlike  tot  volwaardige  volwassenheid,  treffend  in 
ons  poësie  weerspieël  word.  Sulke  getuienisse  van  ons  verant- 
woordelikste  literêre  wagters  soos  van  A.  P.  Grové  met  sy 
opstel,  ,,Koki  se  Kyk  op  die  (Afrikaanse)  Poësie”  in  ,,Fyn 
Net  van  die  Woord”,  skraag  die  geloof  in  ons  literêre  toe- 
komsgroei. 

Die  aanskouing  van  hoe  sommige  jongeres  tans  in  die  ru- 
veld  van  die  woord  en  gees  wroet  en  werk,  wek  by  sommige 
van  ons  mense  ontsteltenis.  Ek  meen  egter  dat  ons  genoeg 
vertroue  kan  hê  in  ons  kritiese  fynproeërs  van  die  woord  om 
nie  te  vrees  vir  die  bestendiging  van  valse  of  besmettende 
gewrogte  in  ons  literêre  skathuis  nie.  Inteendeel,  die  durf  tot 
ernstige  en  selfs  gewaagde  verkenning  van  die  onontginde  is 
altyd  ’n  verblydende  teken,  selfs  al  sou  van  die  voorlopige 
gewrogte  twyfelagtig  wees. 

Hiermee  word  die  feilbaarheid  van  ons  literêre  beskouers  nie 
ontken  nie,  maar  ek  glo  dat  hulle  vir  geen  oomblik  minder 
verantwoordelik  en  waaksaam  is  t.o.v.  waardebepaling  as  ons 
ander  geestelike  leiers  op  hulle  terreine  nie. 

Ten  spyte  van  hierdie  geloofsgetuienis  sê  ek  nogtans:  daar 
is  ’n  skroef  los  in  ons  versproduksie;  lank  al  los. 

Ons  digters  van  na  1905  het  betreklik  ongebreideld  geskryf, 
maar  in  meer  as  een  opsig  is  in  belangrike  behoeftes  voorsien. 
Die  gang  van  historiese  gebeurtenisse  en  die  menslike  belewing 
daarvan  het  sy  neerslag  in  ons  poësie  gekry  en  tegelykertyd 
is  saam  met  veel  wat  minderwaardig  is,  ook  gedigte  geskryf 
wat  om  hulle  kunsgehalte  die  toets  van  die  tyd  sal  deurstaan. 

Ook  in  ander  opsigte  kom  daar  ontplooiing,  veral  in  die 
twintiger  jare.  Kindergedigte,  asook  jeugpoësie  word  geskryf 
en  daarmee  word  in  ’n  belangrike  behoefte  voorsien.  In  die 
dertiger  jare  tree  daar  egter  verandering  in.  Kindergedigte  vir 
ouderdomme  van  vyf  tot  ongeveer  elf  jaar  word  steeds  ge- 
skryf;  poësie  vir  die  gerypte  gees  belewe  na  'n  tydjie  van 
insinking  ’n  besondere  opbloei,  danksy  die  ernstig  besielde 
stuwing  van  die  dertigers;  maar  al  minder  jeuggedigte  sien  die 
lig.  Die  produksie  daarvan  kom  mettertyd  feitlik  tot  ’n  stil- 
stand  en  tot  vandag  toe  ondervind  jeugpoësie  ’n  droogte- 
toestand.  ’n  Verse-lugleegte  het  ontstaan  waarvoor  ons  blind 
was  en  nog  is. 

Die  produksie  van  jeugverse  het  opgehou.  Wanneer  laas  het 

gedigte  verskyn  soos  Die  Wagtertjie  Stap  (C.  M.  van  den 
Heever),  Vir  Eugene  op  sy  Sesde  Verjaarsdag  (Toon  van 
den  Heever),  Die  Ruiter  van  Skimmelperdpan  (A.  G.  Visser), 
Kaalvoetklonkie  (I.  D.  du  Plessis)  e.d.m.? 

Dit  bring  ons  tot  ’n  paar  sake  wat  ons  nugter  moet  bekyk, 
vrae  wat  beantwoord  moet  word: 

1.  Is  jeugpoësie  nodig? 

2.  Wat  is  jeugpoësie? 

3.  Hoekom  is  die  skrywe  daarvan  gestaak? 

4.  Wat  staan  ons  hieromtrent  te  doen? 

In  volgorde  gee  ons  aandag  aan  elk  van  hierdie  vrae. 

1.  Is  jeugpoësie  nodig? 

Sommige  mense  meen  dat  dit  net  die  begenadigdes  is  wat 
kuns,  waarvan  poësie  ’n  belangrike  onderdeel  is,  kan  waardeer, 
dat  dit  net  die  sogenaamde  emosioneles  is  wat  behoefte  daar- 
aan  het.  Na  jare  se  ervaring  en  waarneming  van  poësie-onder- 
rig  in  die  laerskool  het  dit  vir  my  duidelik  geword  dat  daar 
min  kinders  is  wat  dit  nie  geniet  nie,  mits  die  lesse  op  doeltref- 
fende  wyse  en  met  die  regte  gesindheid  gegee  word  en  mits 
die  keuse  van  die  gedigte  reg  is.  In  die  laer  klasse  van  die 
hoërskool  was  my  bevinding  nie  veel  anders  nie,  maar  in  die 
hoërskool  asook  in  die  hoër  klasse  van  die  laerskool  (veral 
in  st.  5)  het  ek  gevind  dat  daar  baie  klasse  is  waar  die  poësie- 
onderrig  nie  geniet  word  nie;  terwyl  daar  ander  klaskamers  is 
waarin  dit  ’n  genietlike  en  vrugbare  aktiwiteit  is.  Dat  net  ’n 
minderheid  van  die  ouer  kinders  ontvanklik  vir  gedigte  is,  is 
daarmee  dus  nie  bewys  nie,  inteendeel.  Waarom  die  onderrig 
in  baie  klaskamers  ’n  mislukking  is,  is  hoofsaaklik  aan  die 
volgende  redes  toe  te  skryf: 

Die  metode  van  onderrig  is  verkeerd. 

Die  keuse  van  gedigte  vir  die  betrokke  standerd  is  verkeerd, 
waarvoor  bloemlesingopstellers  ook  te  blameer  is. 

Daar  is  ’n  tekort  aan  goeie  jeuggedigte. 

Wat  ek  hiermee  wil  beklemtoon,  is  dat  liefde  vir  poësie  aan 
baie  meer  jeugdiges  eie  is  as  wat  ons  oor  die  algemeen  geneig 
is  om  te  dink.  In  baie  gevalle  hou  seuns  en  dogters  nog  daar- 
van  om  gedigte  te  lees  en  selfs  om  vir  hulleself  voor  te  dra, 
ten  spyte  van  die  onderwyser. 

Dit'  is  egter  nie  net  ’n  saak  van  liefde  vir  poësie  nie.  My 
kontensie  is  dat  die  jeug  ’n  behoefte  daaraan  het.  Mens  wil  ’n 
gebalanseerde  geestelike  groei  by  die  kind  bewerkstellig  en  om 
dit  te  doen,  moet  besef  word  dat  die  emosionele  groei  net  so 
noodsaaklik  is  as  die  verstandelike.  Die  vraag  is  selfs  of  ’n 
gebrek  aan  gesonde  emosionele  voeding  nie  ’n  smoring  van  ’n 
deel  van  die  mensegees  meebring  nie  en  of  ’n  dergelike 
smoring  nie  tot  allerlei  uitborrelinge  van  ruer  drifte  lei  nie. 

Voorsien  poësie  nie  in  ’n  belangrike  deel  van  die  emosionele 
voeding  nie? 

Die  doel  van  letterkunde-onderrig  is  die  kweking  en  ver- 
fyning  van  smaak  vir  poësie.  Die  primêre  elemente  van  die 
volwaardige  gedig  is  reeds  in  die  jeuggedig  teenwoordig,  hoe- 
wel  nog  in  die  elementêre  vorm.  Die  spel  van  klanke,  die 
visueel  getekende,  die  verbeeldingspel,  die  suggestie  en  beeld- 
spraak  — die  samespel  van  hierdie  en  ander  elemente  is  tog 
ook  reeds  in  eenvoudiger  vorm  in  die  jeuggedig  teenwoordig. 
Sal  die  student  van  letterkunde  nie  veel  ontvankliker  wees  vir 
die  subtieler  spel  van  poëtiese  elemente  as  hy  tevore  daarmee 
l^ennis  gemaak  het  in  sy  vroeëre  ontwikkelingstadium  nie?  Dis 
ook  nog  altyd  ’n  vraag  of  dit  ’n  gesonde  toestand  is  as  die 
hoë,  piramidiese  punt  van  die  kuns  nie  tog  ook  groei  kry  uit 
nederiger  onderlae  nie.  Invloede  syfer  van  bo  af  deur  onder 
toe,  maar  is  daar  nie  ook  groeikragte  wat  van  onder  af  boontoe 
werk  nie? 

Nou  kan  aangevoer  word  dat  ons  tog  die  jeuggedigte  van 
ons  ouer  digters  het  en  dat  dit  genoeg  is  vir  ons  jeug.  So  ’n 
bewering  is  natuurlik  baie  naïef.  Net  soos  dit  vir  ons  gerypte 
digters  ’n  noodwendigheid  is  om  vandag  se  wêreld  en  geeste- 
sfeer  sy  neerslag  in  poësie  te  laat  kry,  net  so  lewe  vandag  se 
jeug  in  ’n  ander  ervaringswêreld  as  die  jeug  van  vroeër.  Dinge 
van  die  verlede  is  besig  om  vreemd  te  raak  aan  vandag  se  op- 
groeiende  geslag.  Die  ,sakke-pakke’  van  die  stoomenjin  sal  om 
sy  klanknabootsende  spel  (in  die  gedig)  nog  sy  effek  hê,  maar 
die  voorwerplike  wat,  vir  die  stadskind  veral,  feitlik  iets  onbe- 
kends  is,  sal  die  verbeelding  nie  meer  so  lewend  pak  nie. 
Visser  se  jaende  perd  ,,met  neusgate  wyd  en  ore  op  sy  nek” 
sal  nog  sy  bekoring  vir  die  jeug  behou,  maar  sal  óns  tyd  se  spuit- 
vliegtuie,  ruimtevaartuie  en  spookselse  vlieënde  pierings  nie  ons 
jeug  se  verbeelding  lewendiger  pak  indien  dit  lewende  gestalte 
in  die  gedig  kry  nie?  Ons  vlieg  vandag  immers  met  veel  verbys- 
terender  vaart  as  wind.  Vandag  se  kind  sien  nie  saans  meer 
skape  wat  kraal  toe  streep  nie,  hy  sien  motors  wat  grommend 
en  toeterend  huis  toe  streep  na  hulle  voorstedelike  krale.  Dis 
hierdie  soort  stof  wat  ook  in  die  jeugpoësie  sy  neerslag  moet 
kry  as  voorspel  tot  gedigte  soos  ,,Stad  in  die  mis”,  of  ,,BaIIade 
van  die  Grysland”  van  Opperman. 

Dat  daar  vandag  iets  radikaals  aan  die  onderbou  van  ons 
poësie  kortkom,  is  duidelik.  In  sy  geheel  gesien,  is  ons  letter- 
kunde  arm  aan  jeuggedigte  en  die  moderne  tydsgewrig  het 
nog  nie  plek  daarin  gekry  nie.  Kan  ons  literêre  opvoeding  en 
groei  doeltreffend  wees  onder  hierdie  toedrag  van  sake? 

2.  Wat  is  jeugpoësie? 

Die  vraag  is  nou  in  watter  opsigte  jeugpoësie  verskil  van 
poësie  in  sy  gerypte  volwassenheid. 

Om  ’n  definisie  van  jeugpoësie  te  gee,  sal  ’n  dwase  poging 
wees.  Die  aandag  kan  net  op  enkele  algemene  kentrekke  geves- 
tig  word,  en  ook  dit  word  in  beskeidenheid  gedoen,  aangesien 
dit  ’n  veld  is  wat  nog  skraal  verken  is. 

Die  woord  .,jeug”  is  ’n  betreklik  vae  en  rekbare  begrip. 
Ons  kan  sê  dit  sluit  alle  ouderdomme  van  twaalf  tot  sewentien 
in,  aangesien  dit  min  of  meer  die  grense  van  die  puberteits- 
tydperk  is.  Vir  ons  doel  lê  hierdie  grense  ook  nog  te  ver  uit 
mekaar.  Tussen  hierdie  jare  het  so  ’n  kentering  en  groei  plaas- 
gevind  dat  al  die  jeugdiges  tussen  daardie  ouderdomme  nie 
naasteby  as  ’n  homogene  groep  gesien  kan  word  nie.  Vir  ons 
doel  sal  dit  prakties  die  beste  wees  om  kinders  van  twaalf  tot 
ongeveer  vyftien  in  gedagte  te  hê  as  ons  van  ,,jeug”  praat, 
d.w.s.  klasse  van  st.  5 tot  ongeveer  8.  Jeugpoësie  sal  voorlopig 
daarom  gesien  word  as  poësie  vir  kinders  van  daardie  ouder- 
domme  en  klasse.  Dit  sal  later  gesien  word  waarom  gesê  word: 
voorlopig. 

St.  5 tot  8?  Dit  bly  maar  ’n  arbitrêre  afbakening.  ’n  Groot 
deel  van  ons  kinders  in  die  hoër  standerds  (9  en  10)  het  ook 
nie  die  vermoë  om  te  gevorderde  poësie  te  waardeer  nie.  Dis 
immers  ook  ’n  saak  van  intellektuele  en  kennisgroei. 

Wat  sal  nou  die  belangrikste  kenmerke  van  jeugpoësie  wees? 
Ons  moet  dadelik  besef  dat  dit  nie  net  ’n  saak  van  maklik  of 
moeilik  verstaanbare  poësie  is  nie. 

Die  jeugdige  van  hierdie  tydperk  voel  en  sien  die  lewe 
romanties.  Dit  is  daarom  net  natuurlik  dat  hy  in  sy  ver- 
beeldingswêreld  die  gebeurtenis-  en  aksievolle  wil  belewe. 
Daarom  sal  die  verhalende  gedig  by  hom  besonder  aanklank 
vind. 

Dit  is  daarby  ook  ’n  tyd  van  heldeverering  en  ook  die 
idealisering  van  die  held,  die  waaghalsig  avontuurlike,  die 
daadkragtige  en  buitengewoon  opofferende  daad  sal  in  hierdie 
verhalende  poësie  dus  ’n  ruim  tuiste  hê.  Dink  hierby  ook  aan 
die  geheimsinnige  en  die  bo-  o/  buitenatuurlike  se  aantrekkings- 
krag  vir  die  jeug.  Die  spook,  die  tokkelos,  die  elwekoning,  die 
strandjutwolf  met  hulle  geheimsinnige  magte  en  elk  met  sy  eie 
geheimsinnige  atmosfeer,  asook  die  bonatuurlike  of  goddelike 
wonder,  alles  is  deel  van  die  jeug  se  fantasiewêreld. 

Dan  is  daar  die  romantiek  van  die  liefde.  Watter  afgronde- 
likhede  en  stralende  verhewenhede  beleef  die  jeug  nie  daar- 
deur  nie!  Wat  die  onromantiese  volwassene  in  hierdie  verband 
as  idealisering  of  as  sentimenteel  beskou,  moenie  sommer  as 
sentimentaliteit  afgeskryf  word  nie.  Is  ,,Troudag”  van  I.D.  du 
Plessis  nie  ’n  goeie  jeuggedig  nie  — veral  vir  die  dogter  van 
hierdie  jare  nie? 

Die  jeug  hou  van  harmoniese  klankespel  en  die  glyende 
ritme,  die  singende  vers  dus  eerder  as  die  seggingsvers. 
Daarom  ook  dat  die  vroeëre  balladevorm  met  sy  reëlmatig 
terugkerende  refreine  vir  die  jeug  bekoorlikheid  het.  Dink  aan 
.,Van  ’n  Koningsdogter”  met  sy  fa  la  fa-Ia-la-la  en  rat  ta 
ra-ta-ta-ta. 

Ek  besef  goed  dat  die  moderne  kunsbesinner  met  sy  hiper- 
gevoeligheid  vir  en  afkeer  van  tooisel  en  vermooiïng  die 

skouers  sal  optrek  by  die  lees  van  die  voorgaande.  Tog  is  my 
pleit  dat  die  deure,  t.o.v.  jeuggedigte,  oop  moet  wees  vir  vryer 
sang. 

Natuurlik  sal  die  lagwekkende  ook  ruim  in  die  jeugpoësie 
teenwoordig  wees.  Die  prettige,  die  komiese,  die  goedige  spot 
met  gevatte  segging  is  inherent  aan  die  jeug.  Samevattend 
hieromtrent  kan  ’n  mens  sê  dat  mens  verwag  dat  die  speelse 
en  lughartige  ruim  in  jeugpoësie  aanwesig  sal  wees. 

Wat  van  die  beskrywende  en  puur  stemmingsgedig?  As 
mens  by  die  ,,moenies”  kom,  moet  jy  versigtig  wees.  Tog  moet 
enkele  dinge  in  die  verband  genoem  word.  ’n  Gedig  soos 
,,Wes-Transvaal”  van  Elisabeth  Eybers  met  sy  verstilde  aan- 
skoulikheid  sal  die  algemene  st.  7 — 8-kind  minder  imponeer 
as  die  gebeurtenisvolle  ,,Waar  Ruwe  Rotse”  van  C.  M.  van 
den  Heever.  Mens  mag  dink  dat  die  vreugdevolle  ..Oktober- 
maand”  (Leipoldt)  met  sy  bonte  kleurrykheid  die  jeugdige 
moet  raak;  tog  hou  die  st.  5 en  6-kind  nie  veel  daarvan  nie. 
Dis  te  veel  net  skildering  en  stemming  sonder  gebeure. 

Mens  wil  in  hierdie  verband  nie  reëls  neerlê  nie.  Wat  vir 
st.  5 geld,  geld  in  baie  gevalle  nie  vir  st.  7 en  8 nie.  Tog  kan 
gewaarsku  word  om  nie  te  vroeg  met  die  puur  stemmingsgedig 
by  die  jeug  te  kom  nie.  Om  ..Winternag”  met  ’n  st.  5 of  6- 
kías  te  behandel  is  te  vroeg.  In  hierdie  verband  kan  net  gesê 
word  dat  die  besielde  onderwyser/es  met  eie  kleurvolle  oor- 
drag  en  voordrag  die  klas  ’n  poësieles  laat  geniet,  maar  dit 
kan  hy  of  sy  wees  wat  die  klas  meevoer  en  nie  die  gedig  nie. 
Die  gedig  moet  self  ook  tot  die  kind  spreek. 

Die  Bevatlikheid  van  die  gedig. 

Mens  kan  sê  dat  wie  hom  in  die  wêreld  van  die  jeug  inleef, 
vanself  aanvoel  waarvoor  hulle  ontvanklik  is.  Dis  egter  selde 
dat  die  skrywer  van  jeugpoësie  verantwoordelik  is  vir  die 
keuse  en  klassifisering  van  gedigte  soos  by  die  saamstel  van 
bloemlesings  byvoorbeeld.  En  by  die  deurblaai  van  bloem- 
lesings  is  dit  so  opvallend  hoe  onoordeelkundig  die  keuring  is. 

Daar  is  baie  faktore  wat  die  oopheid  of  geslotenheid  van 
’n  gedig  vir  die  onrype  gees  bepaal.  Mens  dink  aan  die  gedagte- 
inhoud  of  aard  van  lewenservaring  wat  in  die  gedig  gestalte 
gekry  het;  jy  dink  aan  elemente  van  poësie  soos  beeldspraak, 
simboliek,  suggestie  en  die  aanwending  daarvan.  Jy  dink 
ook  aan  ander  vormfaktore  soos  wisseling  van  versvoet, 
enjambemering,  wisseling  van  verslengte,  ens.  Om  al  hierdie 
faktore  afsonderlik  te  bespreek,  kan  mens  in  ’n  labirint  van 
onhelderhede  laat  beland. 

Dit  is  noodsaaklik  dat  die  volgende  kernsaak  eers  duidelik 
begryp  moet  word,  want  dit  sal  help  om  ook  ander  probleme 
op  te  klaar. 

’n  Belangrike  kenmerk  van  die  jeug  se  sien  en  dink  is  die 

konkrete  aard  daarvan.  Die  bedding  van  die  jeuggedig  is 
daarom  ook  konkreet  en  nie  abstrak  nie.  In  die  jeugpoësie  is 
dit  in  die  eerste  plek  ’n  wêreld  van  dinge  en  gebeurtenisse. 
Rondom  en  in  die  konkrete  is  die  geheimsinnige  en  fantastiese, 
maar  dit  word  nie  abstraksies  nie.  Wat  deur  die  woord  tot 
vreemde  en  wonderverskynsels  omgeskep  word,  is  vir  hom 
nog  wesenlikhede.  Die  gedig  raak  daarom  in  die  eerste  plek 
sy  sintuie  en  gemoed  en  voer  tot  sintuiglike  en  gevoelsreaksies 
eerder  as  wat  dit  die  denkende  gees  raak,  lewenswaarhede 
openbaar  of  idees  oproep. 

,,Die  Strandjutwolf”  van  Van  Wyk  Louw  is  as  motief  goed 
vir  ’n  jeuggedig,  maar  dit  word  vir  die  meerderheid  te  on- 
wesenlik.  In  die  eerste  strofes  is  dit  voorwerplik  genoeg,  maar 
’n  reël  soos:  ,,ek  hoor  hom  sagter  as  ’n  snik,”  laat  die  kind 
twyfel.  Die  laaste  strofe  laat  ’n  mens  wonder.  Opperman  ver- 
klaar  die  ,,Gryse”  in  sy  bloemlesing  (in  ’n  voetnoot)  as  die 
strandjutwolf  wat  wil  hap.  Dit  verpiat  die  hele  geheimsinnig- 
heid,  maar  as  hy  daarby  voeg:  ,,dus,  die  Dood”,  word  alles  ’n 
abstrakte  idee  en  die  gedig  verdamp  vir  die  jeugdige  tot  newel. 

Parenteties  net  hierdie  opmerking:  Die  kind  ken  sterwe  of 
dood  as  iets  wat  gebeur,  maar  hy  ken  en  begryp  nie  die  doods- 
qedagte  as  iets  wat  in  die  bewussyn  gedra  word  nie.  Dis  vir 
hom  ’n  onbegrepe  abstraksie.  Daarom  dat  gedigte  soos  ,,Vlie- 
qenier”  en  ,,Hardloper”  van  Ernst  van  Heerden  (ook  in 
Juniorverseboek)  maar  nie  die  jeugdige  kan  bevredig  nie.  Dis 
die  doodsgedagte  as  abstraksie  wat  die  gedig  laat  veryl  en 
hoekom  moet  die  lewensviriliteit  van  die  jeug  — wat  hy  ook 
in  sy  poësie  wil  sien  gestalte  kry  — hier  ondermyn  word  deur 
iets  wat  hv  as  abstrakte  idee  nie  begryp  nie  en  as  lewens- 
werklikheid  nie  op  hierdie  leeftyd  wil  erken  nie? 

Hierbo  is  gesê  dat  die  verbeeldingswekkende  spel  van  die 
woord  vorme  en  verskynsels  skep  wat  die  jeugdige  sintuiglik 
raak  en  roer.  Dis  die  mooie,  die  lelike,  die  grillige,  die  bose,  die 
qoeie,  die  sterke,  die  heldhaftige,  ens.,  wat  hy  te  sien  kry. 
Daarom  sal  die  beskrywende,  die  kwalifiserende  woord  en 
.stylmiddel  steeds  sy  plek  in  die  jeugdig  hê.  Die  adjektief  en 
bywoord,  die  adjektiwiese  en  bywoordelike  frase  en  sin  sal 
steeds  ’n  wesenlike  funksie  in  die  jeuggedig  hê;  d.w.s.  juis  dit 
wat  in  die  moderne  poësie  as  tooisel  gevoel  en  vermy  word. 
Dit  spreek  vanself  dat  dit  nie  aangeplakte  en  aangedikte 
tooisel  moet  wees  wat  die  aktuele  dinge  van  die  gedig  weg- 
verf  nie. 

Dit  bring  ons  by  beeldspraak,  suggestie,  simboliek  en  ander 
stylmiddele.  Ook  hiervan  sal  die  funksie  oor  die  algemeen 
anders  wees. 

In  ,,Oestyd”  van  Watermeyer,  met  sy  singende,  klank-  en 
aksievolle  vertellende  verse,  kry  jy  verse  soos  die  volgende: 
sonop  sing  die  sekels  soet 
met  raspendc  gclnid 

Die  „soet  sing”  van  die  sekels  is  metaforiese  beeldspraak  (of 
noem  dit  personifikasie)  wat  die  funksie  van  die  sekels  kwali- 
fiseer,  of  dié  twee  reëls  is  ’n  metafoor  wat  die  handeling  aandui 
en  tegelykertyd  die  handeling  kwalifiseer  — op  ’n  wyse  wat 
die  leser  aangenaam  aandoen,  d.w.s.  sintuiglik  raak.  Belangrik 
om  op  te  let,  is  dat  die  funksie  van  die  beeld  ooreenstem  met 
dié  van  die  bywoord  en  adjektief. 

Agtuur  kraak  die  koringgerf 
onder  my  dowwe  kop. 
maar  deur  my  litte  en  my  brein 

' bly  sekels  in  die  son  galop  .... 

Die  laaste  vers  is  ’n  metafoor  wat  dui  op  die  toestand  van  sy 
brein  en  liggaam  in  sluimerslaap.  Let  op,  dit  kwalifiseer  weer 
— en  wel  die  voorwerplike  in  die  gedig.  Die  funksie  stem 
weer  ooreen  met  die  beskrywende  woord  of  sin. 

Lees  dan  ’n  gedig  soos  ,,See  in  die  Nag”  van  Opperman 
(opgeneem  in  „Verseboek  vir  standerd  7 en  8”). 

Buite  my  venster  dreig  en  tier 
deur  die  nag  die  gekettingde  dier 
met  sy  honger  na  some 
sand  en  rots  en  wildepiesangbome. 

Die  voorwerplike  is  die  see.  Die  beeld  wat  dit  moet  kwalifiseer, 
is  die  gekettingde  dier.  Die  beeld  gee  egter  sintuiglik  geen  see 
te  sien  nie.  Dis  in  die  eerste  plek  abstraksie  wat  deur  die  be- 
grypende  verstand  alleen  sin  kry.  Deur  die  dierbeeld  kry  die 
see  verdere  betekenis  — word  beeld  van  ’n  menslike  geestes- 
toestand,  of  van  die  mens  in  sy  gebondenheid.  Vir  die  jeug  is 
sulke  beeldspraak  en  simboliek  slegs  ’n  verwarde  verstrenge- 
ling  van  dinge  wat  die  geheel  vir  hom  ’n  mistigheid  laat  word. 

In  ,,Vuurlopers”  van  dieselfde  skrywer  uit  dieselfde  bundel 
kry  ons  dieselfde  verskynsel.  Die  eerste  twaalf  reëls  gee  ’n 
beskrywing  van  die  situasie  en  voorbereiding  vir  die  rituele 
seremonie  by  die  Hindoetempel.  Die  laaste  twee  verse  gee  dan 
sin  aan  die  gediggeheel: 

Dan  in  vervoering  trap  die  kaal  voetsole 
lig-lig  na  Brahma  oor  tapyte  kole. 

Dadelik  verloor  die  jeugdige  sy  greep  op  die  gedig.  Die 
stap  oor  die  kole  na  Brahma  is  ’n  abstraksie  en  word  nie  deur 
die  jeug  begryp  nie.  Die  hele  gedig  verloor  daardeur  vir  hom 
sy  sin  en  mis  sy  uitwerking. 

Dan  het  beeldspraak  in  verse  soos  die  volgende  uit  ,,Die 
Wagtertjie  Stap”  van  C.  M.  van  den  Heever  vir  die  jeugdige 
veel  meer  betekenis: 

,.Die  wagter  se  beentjies  die  rittel  soos  riet 
en  kyk  na  die  ogies  wat  bliksems  bly  skiet.” 

Daardie  metafoor  wat  die  tokkelos  se  ogies  beskrywe,  laat 
die  kind  immers  sintuiglik  beïndruk  word  deur  die  beeídgewing 
aan  die  buitenatuurlike  wesentjie.  Dis  vir  hom  konkreet. 

Simboliek 

Sonder  simboliek  sal  die  jeugpoësie  nie  wees  nie.  Die  bed- 
ding  van  die  gedig  bly  egter  die  konkrete.  In  die  eerste  plek 
moet  die  primêre  werklikheidsgegewe  van  so  ’n  aard  wees  dat 
dit  sonder  meer  sal  beïndruk.  Dit  op  sigself  moet  oortuigend 
wees,  soos  die  verhale  van  ,,Die  Verlore  Seun”  en  die  ,,Barm- 
hartige  Samaritaan”  met  die  mooi  menslike  daarin.  Die  oor- 
dragtelike  betekenis  of  morele  les  sal  dan  ook  soveel  doel- 
treffender  inwerk,  al  word  dit  aanvanklik  nie  ten  volle  begryp 
nie.  ,,Op  my  Ou  Ramkietjie”  kan  moontlik  reeds  die  st.  7-  of 
8-kind  imponeer  met  sy  lekker  ritme,  klankspel  en  gegewe 
beeld  van  die  ramkiespeler,  al  begryp  hy  aanvanklik  nie  dat 
dit  ’n  camouflage  van  ’n  eensaamheidsgevoel  is  en  dat  die 
figuur  simbolies  van  die  digter  is  nie.  Dieselfde  kan  nog  stel- 
liger  gesê  word  van  ,,Die  Speelman”  van  N.  P.  van  Wyk 
Louw. 

Versbou  speel  in  hierdie  opsig  ook  sy  rol.  Reeds  is  gesê  dat 
die  jeugdige  van  die  glyende  en  singende  vers  hou.  Dit  be- 
teken  dat  min  of  meer  by  ’n  vaste  verspatroon  gehou  moet 
word  dwarsdeur  die  gedig.  Baie  wisseling  van  versvoet,  vers- 
lengte,  ruspunte  (deur  enjambemente  veral),  sodat  dit  die 
lees  van  die  verse  moeilik  maak,  moet  tog  ook  in  aanmerking 
geneem  word.  In  die  genoemde  ,,VuurIopers”  van  Opperman 
is  daar  een  sin  wat  enjambemerend  oor  ses  versreëls  heen  loop 
met  ruspunte  op  wisselende  plekke  in  die  versreëls.  Dit  steur 
en  bemoeilik  die  lees  te  veel  vir  die  jeugdige.  Wisseling,  om 
meganiese  eentonigheid  te  voorkom,  moet  daar  wees,  maar 
teen  ’n  teveel  word  gewaarsku. 

Afgesien  van  onderriggebreke  is  dit  egter  ’n  literêr- 
opvoedkundige  aspek  wat  feitlik  nog  nie  verken  is  nie.  Be- 
staande  bloemlesings  is  ’n  bewys  van  hoe  subjektief  same- 
stellers  te  werk  gegaan  het.  Ek  het  drie  bloemlesings  vir  die 
juniorstanderds  in  die  hoërskool  nagegaan,  veral  ten  opsigte 
van  gedigte  van  Dertigers  (I.  D.  du  Plessis  ingesluit)  en 
lateres  daarin  opgeneem.  Ek  ag  ongeveer  twee-derdes  daarvan, 
in  elkc  bloemlesing,  as  ongeskik.  Oor  heelwat  van  die  origes 
het  ek  ook  bedenkinge. 

Dat  objektiewe  norme  en  outoritêre  insig  dringend  nodig  is, 
is  duidelik.  Dis  ’n  veld  wat  studie-aandag  nodig  het. 

Aan  die  ander  kant  moet  begryp  word  dat  hier  geen  reëls 
of  bepaalde  rigtings  neergelê  is  nie.  Die  skepper  van  jeuq- 
poësie  moet  weet  dat  geen  bane  vir  hom  bepaal  is  nie.  Hy 
moet  hom  juis  vryer  voel  in  sy  skeppende  spel. 

3.  Hoekom  is  daar  met  die  skrywe  van  jeugpoësie  gestaak? 

Die  antwoord  op  hierdie  vraag  bring  ’n  brok  ironie  aan 
die  lig. 

In  die  twintiger  en  vroeë  dertiger  jare  vind  daar  ’n  mate  van 
insinking  in  ons  poësie-skepping  plaas.  In  hierdie  tyd  was  A. 
G.  Visser  by  die  breë  laag  van  die  bevolking  die  mees  gewaar- 
deerde  digter.  As  gesê  word,  breë  volksiaag,  word  die  groot 
meerderheid  onderwysers  ingesluit. 

Toe  tree  die  Dertigers  op  die  voorgrond  en  met  besielde 
erns  stel  hulle  nuwe  en  hoër  eise  aan  ons  literêre  skeppings- 
arbeid  — met  die  nadruk  op  poësie.  Dit  het  meegebring  dat 
met  die  populêre  volksmaak  en  ’n  algemene  vaal  gevoel  van 
selfgenoegsaamheid  afgereken  moes  word.  In  hierdie  proses 
komi  volkskuns  en  volkskunstenaars  noodwendig  onder  felle 
skoot  en  ’n  duidelike  grenslyn  word  tussen  volkskuns  en  ,,hoë” 
kuns  getrek;  noodwendig  dan  ook  tussen  die  volkskunstenaar 
en  die  kunstenaarsaristokrasie.  Dink  aan  uitsprake  soos  die 
volgende  van  N.  P.  van  Wyk  Louw; 

meer  as  een  eis  van  volkskuns  vandag  is  niks  anders 

as  die  verheffing  van  die  massa  se  literêre  maatstaf  as  die 
cnigste  geldige  — (Lojale  verset,  bl,  43). 

en 

verbeel  jou  die  volk  wat  ’n  literatuur  van  A.  G. 

Vissers  het,  of  waarin  A.  G,  Visser  een  van  die  hoogtepunte 
is  — (Lojale  Verset,  bl.  181-182). 

Dergelike  uitsprake  en  onderskeidings  — wat  ongetwyfeld 
nodig  was  — het  ’n  betekenis  van  minderwaardigheid  aan  die 
begrippe  ..volkskuns”  en  ,,volkskunstenaar”  gegee  en  tot  van- 
dag  toe  kleef  ’n  stigma  die  woord  en  begrip  nog  aan.  Op  die 
gebied  van  poësie  het  die  skrywe  van  volkskuns  sinoniem 
geword  met  minderwaardige  en  naïewe  kunsgekeuwel.  Watter 
digter  sou  en  sal  genoeë  daarmee  neem  om  ’n  dusdanige 
stempel  te  dra? 

Die  skepping  van  volkskuns  het  gevolglik  in  ’n  hoë  mate 
tot  stilstand  gekom  en  daarna  ook  die  skepping  van  jeugpoësie, 
omdat  die  twee  in  ’n  hoë  mate  dieselfde  is. 

Die  eis  tot  skepping  van  volwaardige  volwasse  kuns  was 
geregverdig.  Die  onderstreping  van  volkskuns  se  minder- 
waardigheid  was  m.i.  te  sterk.  Ëintlik  moes  dit  onnodig  gewees 
het. 

Wat  ook  opmerklik  is,  is  dat  die  skcpping  van  kinderpoësie 
ongehinderd  voortgegaan  het,  en  so  ook  die  skrywe  van  jeug- 
verhale.  Dit  tref  mens  dat  daar  teenswoordig  ook  van  tyd  tot 
tyd  kritiese  besprekings  van  verskene  jeugverhale  plaasvind. 
Niemand  het  egter  nog  opgestaan  om  jeugpoësie  op  grond  van 
’n  eie  bestaansreg  te  verdedig  en  te  bepleit  nie.  Dit  is  dan  ook 
die  doel  van  hierdie  artikel,  hoewel  baie  laat. 

4.  Waf  staan  ons  verder  in  hierdie  verband  te  doen? 

Ek  het  my  in  hierdie  artikel  nie  soseer  op  volkspoësie  besin 
nie;  waarvoor  die  deure  oopgemaak  moet  word,  is  jeugpoësie. 
In  hoeverre  dit  ook  volkspoësie  sal  wees,  is  nie  ter  sake  nie. 

Soos  kinderpoësie  en  jeugprosa  hulle  plek  het  in  ons  literêre 
werkswinkel,  so  moet  jeugpoësie  ook  sy  plek  kry  sonder  dat  dit 
die  bolaag  van  poësieskepping  sal  raak. 

Blaaie  moet  in  die  eerste  plek  meer  plasing^eleentheid  gee 
en  die  pers  moet  bereid  wees  tot  bundeling.  Dit  beteken  dat 
daar  bekwame  keurders  van  hierdie  poësie  moet  wees.  Hulle 
moet  deskundigheid  besit  t.o.v.  jeugpoësie  en  moet  by  voorkeur 
nie  ons  grootmeesters  van  kritiek  wees  nie.  In  die  tweede  plek 
moet  hulle  literêr  geskoold  wees  om  behoorlik  te  kan  onderskei 
tussen  kuns  en  nie-kuns. 

Daar  moet  vir  geen  oomblik  gedink  word  dat  jeugpoësie 
uit  talle  penne  sal  rol  nie.  Maar  daar  sal  een  of  ander  tyd  die 
enkeles  kom  wat  hulle  in  die  wêreld  van  die  jeug  en  jeugvers 
sal  inleef  en  hulle  met  heerlike  toewyding  hieraan  sal  wy.  Ons 
kry  in  jeugblaaie  nou  soms  gediggies  deur  jeugdiges  self  ge- 
skryf.  Dit  moenie  ontmoedig  word  nie,  maar  soos  met  die 
jeugverhaal  (prosa)  sal  dit  tog  hier  ook  maar  die  volwassene 
met  woordervaring  wees  wat  die  mooi  jeugkuns  sal  gee. 

WIE  weet,  miskien  sal  ons  tog  maar  weer  die  deur  vir 
volkspoësie  moet  oopmaak.  Wat  het  byvoorbeeld  geword  van 
ons  lied  en  ligte  skerts? 

Die  hoofsaak  is:  ons  het  jeuggedigte  nodig.  Ons  kan  dit  nie 
langer  ontbeer  nie.  Nie  hierna  nie,  maar  nou  reeds  kan  die 
beskuldiging  tot  ons  kom:  ,,Ek  het  honger  gehad  en  julle 
het  my  niks  gegee  om  te  eet  nie!  Ek  het  dors  gehad,  en  julle  het 
My  niks  gegee  om  te  drink  nie,”  met  die  implikasie:  ,,vir 
sover  julle  dit  nie  gedoen  het  aan  een  van  hierdie  geringstes 
nie  het  julle  dit  aan  My  ook  nie  gedoen  nie.” 


Daar  móét  ’n 
gedigte  lewer! 


verdowingsmiddel  wees  wat  thalidomide- 


Elkeen  het  die  reg  om  oor  die  letterkunde  te  oordeel  as  hy 
net  soveel  tyd  aan  lees  en  studie  wy  as  wat  die  skrywer  aan 
studie  en  skryf  bestee  het. 

VINCENT  VAN  DER  WESTHUIZEN 


FERMENTASIE 

Ek  het  jou  liggaam  met  asyn  bestryk 
en  in  die  pupil  van  die  druif  gekyk, 
nuuskierig  in  die  stingel  afgestaar 
tot  waar  sy  wortels  deur  die  sooie  aar 
en  slobber  aan  die  vog  van  pluksels  mis 
wat  in  die  derms  van  die  aarde  gis. 

My  tong  het  oor  die  vranke  veld  gegraas 
en  elke  leksel  weer  van  jou  geaas. 

Ek  het  die  liefde  met  asyn  bestryk 
en  toe  het  alle  sterflikheid  gewyk. 

GESNEUWELDES 


Sneuwel  — 

sagte  woord,  passief. 

Ek  sien  soldate  met  angels 
op  pad  na  hul  grafte 
sneuwel. 

Die  klein  eierdop  — 

skedel  — 

vol  wêrelde, 

hemele, 

helle, 

dooiers 

besmet  met  geboortes 
en  sterftes  ■ — 
hoe  kan  die  smal  kalkwand 
alles  huisves? 

O,  om  te  sneuwel, 
of  anders  self  die  skag  te  sink 
sodat  alles  wat  die  tong  bewaak 
daardeur  na  buite  peul! 

ie  * it 


„Volwassenheid”  in  die  letterkunde  is  literêr  net  so  onvol- 
wasse  soos  die  volwassenheid  self. 


Die  poësie  IS  wyn:  jy  weet  nie  meer  of  jy  die  etiket  op  die 
omslag  kan  glo  nie. 

SAREL  SMIT 


SOEKER 

Kom  hier  my  haat. 

Jy  is  galbitter: 
niks  gebeur 
wat  eindelik  goed 
of  sleg  is  nie: 
die  aangenaam 
het  ook  ’n  maat  — 
sy  is  soos  ek. 
soos  hierdie  straat 
se  witgesigte: 
soeker  na  die  dood. 


WINTERAAND 

My  kleintongetjie  hang, 
kokkewiet  het  my  tone 
gesny,  winddroog  hang 
ek  aan  die  doringdraad. 


STILTE 

Dat  stilte  mooi  is! 

Mooi 

omdat  ’n  mens  kan  dink 
nader 

aan  jou  God  is 

en  jou  hart  kan  oopgaan 

soos  ’n  blom 

en  daar  ook  heimlik 

kan  hoop 

dat  Hy  jou  dalk 

sal  vroeër  pluk. 

* 


Op  die  gras  op  my  kop 
wit  neon  ligte  blom 
ons  eie  hemel  hier 
grys  miershope  van  beton 

Van  ver  windc  weet  jy  niks, 
van  dolosgooi  en  kinders  slag: 
jy  is  my  vyf  geslagtc  voor: 
my  haat  is  jou  gcloftedag. 


AL'BERT  KLOPPERS 

RAAIS(P)EL 


Op  teertapyte 
toi  die  dood 

sy  kuddes  op  sy  vingers  af; 
een  swartskaap 
en  ’n  bok  . . . 

Bok 

bok 

staan  styf 

hocveel  vingers  op  jou  lyf? 

REBEKKA 

Dit  was  haar  wens 
om  tussen  dy  en  dy 
’n  nasie  te  voel  groei. 

Maar  toe  sy  oor  die  dae  broei 
en  daglank  die  gewig  moes  dra 
het  sy  oor  die  begeerte  spyt. 

Sy  het  gaan  vra  en  toe  geweet: 

want  in  haar  skoot 

het  daar  twéé  volkere  gestry. 


Dat  sommige  mense  na  al  die  opstelskrywery  nog  skrywers 
word,  bewys  hoe  onuitroeibaar  ons  ou  volkie  is. 

P.  DE  W.  VENTER 


ONDERSOEK  NA  DIE  TYD,  VERLORE 

Jare  pak  saam, 

’n  verterende  roes 
op  my  gewete 

harde  aanpaksel  om  my  brein, 
afsonderlike  dae  bekyk  my  skeel 
met  die  ogies  van  vuil  slange 
verwoes  my  vleis 
verander  in  giftige  dorings, 
die  verlede  sluimer  in  my  are 
soos  ’n  ensiem  wat  blocd  oplos. 

Julle  jaargetalle  wat  ’n  obsenc  dans 

bespottend  voor  my  uitvoer 

waar  ek  julle  ook  al  vind 

op  boeke  en  gebreklik  in  my  eie  handskrif 

ek  berou  dit  nou 

dat  ek  julle  eers  verag  het 

en  gedagteloos  vermoor  het 

met  my  voete 

soos  vieslike  insekte, 

hou  tog  op  om  soos  ’n  wind  te  wecs, 

jaar,  wil  jy  nie  gekeer  word 

vir  ’n  baie  kort  rukkic  nie 

bied  my  tog  die  kans 

om  'n  bietjie  uit  te  rus, 

’n  tydjie  wat  nie  verloop  nie. 


Karaktersketse  het  net  een  doel:  om  onderwysers  onledig  te 
hou. 

D.  M.  GREEFF 


SPROKIES  VIR  ’N  Oú  MAN 
DIE  REISIGERS 

Ons  bly  in  ’n  kamer.  Mismoedig.  Gewoonlik  is  ons  op  reis, 
op  soek,  een  of  albei.  Maar  as  ons  tuis  is,  bly  ons  in  ’n  kamer. 
Mismoedig. 

Toe,  op  ’n  dag,  storm  Jan  in  met  die  nuus:  ,,Ek  het  hulle 
gevind,  eindelik  het  ek  hulle  gevind.  Die  mense  straal  lig  uit! 
’n  Hele  dorp!  Ver  in  die  berge,  maar  ’n  hele  dorp  en  hulle 
straal  lig  uit!” 

Die  volgende  móre  vroeg  is  ons  op  pad.  Oor  ’n  paar  dae 
bereik  ons  die  dorp.  Ons  stel  ondersoek  in  en  die  resultaat 
is  teleurstellend.  Te  veel  fosfor  in  die  kos  wat  die  mense  eet. 

Ons  bly  in  ’n  kamer.  Mismoedig. 

NA  DIE  NOORDE 

Dit  het  lank  gelede  gebeur  in  ’n  ver  land.  Dis  beter  om  nie 
te  onthou  nie.  As  die  winter  kom,  vlieg  die  windswael  na  die 
noorde. 

’n  Ou  mens  voel  soms  hartseer,  die  ou  verlange  kom  terug. 
Lank  gelede  was  dit.  In  ’n  ver  land.  Miskien  kan  ’n  mens  nie 
altyd  onderskei  tussen  goed  en  kwaad  nie.  In  elk  geval,  maak 
selfs  dit  saak?  As  die  winter  kom,  hang  die  vlermuis  hom  self 
op  in  ’n  donker  grot  om  te  slaap. 

In  ’n  ver  land  was  dit.  Lank  gelede.  ’n  Mens  word  so  gou 
oud  en  afgeleef.  En  die  honger  wat  jy  eenmaal  gehad  het, 
verflou.  Net  die  gewete  bly  ’n  gewas  (ongeneeslik,  sê  die 
dokter)  wat  knaag  aan  die  brein.  Want  dit  het  lank  gelede 
gebeur  in  ’n  ver  land. 

Nou  is  dit  winter.  Die  swaels  is  na  die  noorde.  Die  vlermuis 
slaap  in  ’n  donker  grot.  En  ’n  ou  man  het  ’n  gewas. 

KLEIN  SPOORTJIES 

Laat  in  die  nag  in  ’n  kroeg.  Soms  sê  iemand  by  die  toon- 
bank  waar  mense  in  mekaar  se  oë  kyk:  ,,Daar  is  klein 
spoortjies  in  jou  oë.” 

,,Is  jy  seker?”  vra  ek  gretig. 

,,Ja,  man.  Hoe  sal  jy  nou  so  ’n  ou  vriend  se  woord  be- 
twyfel?”  Hy  lig  sy  glas. 

,,Die  spoortjies  — kan  jy  sien?” 

,,As  ek  dit  nie  mis  het  nie  is  dit  ’n  vrou  se  spore.” 

,,Jy  is  reg,  vriend,  jy  is  reg.  Die  volgende  rondte  is  op  my. 
Jy  weet:  ingestap  — onverwags.  So  is  sy  ook  weer  weg  — vir 
aityd.  Maar  die  spoortjies  — onuitwisbaar.” 

RETORIEK 

Eenmaal  het  ons  mekaar  liefgehad  met  ’n  groot  hartstog. 

Eenmaal  was  die  son  in  jou  hare  en  jou  oë  diep  donker 
poele  waar  die  water  stil  raak. 

Eenmaal  was  jou  liggaam  die  warm  groen  heuwels  van  my 
land  ná  die  ryk  somerreëns. 

Maar  ek  is  oud. 

,,Lankal  kinds,”  sê  die  mense,  ,,en  hy  verbeel  hom  so  maklik 
dinge.” 


Finale  slotsom:  die  ernstige  Afrikaanse  skrywer  het  GEEN 
REG  om  beswaar  te  maak  teen  die  Afrikaanse  dagblaaie  se 
ALLEENREG  op  die  skrywe  oor  seks-  en  ontugpartytjies  nie. 


Daar  is  literêre  rebelle  wat  die  vry  advertensie  hoër  ag  as 
die  rebellie. 

Gedruk  deur  Hayne  en  Gibson,  Doomfontein,  Johannesburg 


